Thlengh-awk Caan - Chinland Today Media\nFebruary 1, 2010 11:55 pm·0 comments\nCumi cu Farasi pa in a hmuh tikah a thinlungte in, “Himi pa hi profet taktak a si ahcun a tham rerotu nu hi zo a si ti a thei dingih ziangvek nuncan sual in a nung ti khal a thei ding,” tiah a ruat. – Luka 7:39\nKa rualpa in, “Ka nun sungah thil tampi thlengh-awk ka hmu ih ka dokalh hngai ttheh,” a ti. A luan deuh thei men nain, mi tampi in thlengh-awknak duh lo cu kan lungkimpi ve men ding. Ahleice in kan nun daan le kan lungput thlengh a ttul tikah.\nFarasi pawl in Jesuh an duh lonak thu pakhat cu hlanlai in an rak thlunmi daan ih thil ttha tuah le mahte dingfelnak thu a rak pom sak hngai lomi khi a si. Luka 7 sungah, khua sung ih misual nu in khua sungih mi thianghlim pa inn ih a luh thu hi ruat hnik aw. Farasi Simon cun nunau nu in Jesuh hrangah siangzet in a duhdawtnak a langtermi kha zianghman ah a siar sak lo.\nAmah le amah mi thianghlim ih a hmuh awk ruangah Jesuh in leiba olh mi pahnih teih thu a sim. Pakhat cu a bawipa hnenah leiba tampi a nei ih pakhat cun malte a baak. An pahnih in leiba cu olh veve an si. “Zo in so tangka coihtu a duhdawt deuh ding?” tiah Jesuh in a sut (c.42). Simon in, “Tampi baaktu pa in,” tiah a ti. Cutikah Jesuh in, “Sualnak malte lawng ngaithiam a simi cun duhdawtnak malte lawng a langter ve a si,” tiah a ti (c. 47).\nMi ttha ka si tiih kan ruah awk tikah Jesuh kan duhdawtnak a ttumsuk. Ziangahtile sualnak tampi ngaithiam mi sungah kan tel, ti kan hngilh a si. Cutik caan cu thlengh-awk ding caan a si.\nBawipa, kan sualnak in ngaithiam,\nNun tharthawh ding in bawm;\nCahnak, raaltthatnak le thungainak thawn,\nNangmah thlun dingah.\nPathian in thil thlengh a thok tikah,\nkanmah in thlengh hmaisanak in a thok ttheu.\nEliana Can in\nTikcu Caan Ka Nei Lo\nRuahnak Ih Tthih


British Leh Iran Ngaih Aw Lo - Chinland Today Media\nJune 30, 2009 8:56 am·0 comments\nIran ram Tehran khawpi ih British Embassy ih hnatuan Iran ram minung 9 cu Iran Cozah in a kaiih cumi pawl sungah minung 5 cu a suahsal zothu leh minung 4 an hrenlai thu Iran Foreign Ministry thupuangtu Hassan Ghashghavi cun a sim. Hi minung pawl Iran Cozah in a kaih naksan cu tui ttum Iran President hril awknakih Result pawl duhlo Opposition pawlih buainak tuahn miah hi pawlhi a tawlrel forhfial tu bik leh mi tawtawk tu bikih ruah mi an si ruangah a si.\nBritish Embassy ih hnatuan pawl Iran Cozah in a kaih ruangah European Union pawlcun Iran Cozah parih an lungawilo thu an suah ih tui an hren laimi minung 4 pawlkhal a zamrang bikih suah dingin an nawr ih Iran ramcu na sinsin ih hrem an tumthu khal an sim. British Foreign Secretary, David Miliband khalin Iran Cozah cu tui a hrenlaimi minung 4 khal zamrang tei suah dingin a ngen.\nTui thla ni 12 ih Iran ram President hril awknak Result an puanih buainak a suah hnu ihsin British leh Iran huat awknak khingkuai hi a kau sinsin ih Iran in a ram sungih British palai hnatuan minung 2 cu an ramah a dawi tlungzo ih tui naite ah British khalin phuba sam nakah British ram sungtih Iran ram pailai hnatuan minung 2 cu a dawisuak ve. Himi laiah Opposition pawlihnawrnak vekin hril awknak result vote 10% cu siarsal asiih, Asi nan Vote siarsal mihi a maltuk ruangah danglam nak zianghman a suah phah cuanglo. Opposition hotu Mir Hassein Mousavi cun Vote siarsal menin umzia a neilo ih hrilawk laiih thildiklo a um zo ruangah thildik langfiang sal dingcun hril awk thatsal a tul asi ati.


PEKNAK - Hre Mang\nAmah in a kilhim thei lo mi a kumkhua in a kilhim theitu hnenah a petu cu mifim asi. Mi raltha pawlin an pe. Neihmi zate pesuaktu pawl cu an zalen lellel. Peknak cu kan cahnak asi. Pe timi cu a kan neihsan vekin hman asi.\n“Ralthatnak ngaingai cu mai duhhrilnak in nun pek ngam, le mai duhmi tanta ngam asi.”\nPeknak cu zalennak asi:\nMidang kan pekzomi cu kan ta asinawn lo ih kan duhduh in kan hmang thei nawn lo. A neitu in a duhduh in a hmang dingih a petu in thu a neinawn lo. Kan pekmi in hmannak ding a nei lo ahcun kan pekmi khal a la lo ding. Midang na pekzomi parah tuanvo, thu na neinawn lo. A neitu in a duhduh in a duh tikah a duhnakah a duhvek in amai tumtahnak hrangah a hmang ding. Pekzomi hmandan thu ah thuneih tum, soisel tu cu a tuahmi a theilo asi.\nPathian zumtu timi cu nunpumhlum Pathian hnenah pek asi. Pathian duhnak, tumtah le lungawinak hrangah leitlun nun pumhlum hman asi. “Kei ka hrang ah nun cu Khrih asi.” Na nunnak Pahian hnenah na pek zo hnu ah na parah ziang a thleng, ziangvek in mi in an lo upat/duhdawt/relsiat/thangsiat timi parah siseh ziangvek dinhmunah na um ih ziangvek sinak na nei, tvp, na parah a thlengmi ziangkim cu na nunnak neitu, na pekmi ih kutsungah a um zo. Na nunnak na pekzo bangin a neitu ih thuthu in na leitlun damsung cu nun ding lawng asi.\nNa nunnak cu Pathian hnenah na pek tikah nangmah ai in a hmandan a thiam sawn ih kumkhua tiang a lo nungter ding asi. Na nunnak cu na kutsungah na rettum khal asile, a ngaingai ah na nunnak cu na kutsungah a umlomi a rak siziar fawn. “Amah in a hum thei lomi a kilhim theitu hnenah pek hna thiamtu cu mifim asi.”\nNa peksuak zomi parah nangmah in tuanvo le thuneihnak na nei nawn lo, na pekmi ih kutsungah a um zo. Nang cu na zalen zo ih na nunnak neitu ih hrangah nun lawng na hmabak asi. Cutin na nunnak neitu in amai huham cahnak, thiltitheihnak thawn sankhuk hrangah a lo kilhimsak in a hmang sawn dingmi asi.\nPeknak hi kan thiltitheinak le cahnak asi.\nNa neihmi hmuahhmuah hi na peksuak lai hlanlo man an nei lo. Na tongkam khal na tongsuak lai hlanlo man a nei lo. Na sumpai khal, thilleinak ah na peksuak lai hlanlo man a nei lo. America ram social scientist pawl hmuhsuakmi pakhat cu “mai ngah ding lawng a ruattu pawl hi mi lungawilo bikpawl an si” ti asi. Na nunnak khal na peksuak lai hlanah tihnak le harsatnak hlir in a tuam mi asi. Na nunnak cu tivapi sungah tilian in tipithuanthum lam pan in a fen rero mi sathi ruangpi vek asi. A tawpnak cu hacang rialnak tipi thuanthum asi. A kumkhua in a lo kilhimsak theitu hnenah na pek lawnglawngah man a nei ih thiltitheinak khal a nei. Na nunnak cu asersiamtu hnenah na peksuak tik lawngah a sersiamtu in amai tumtahmi le duhnak hrangah a hmang dingih man nei ah a cang ding. CUtin siloin na kutsungah na hum hrih asile a sersiamtu ih tumtah hrangah hman theih asilo ruangah leilevan sersiamtu in a sersiammi lakah amai duhnak le tumtah vekin hman theihlo hman thalo pawl hlawnnak, hnawmpung sungah a lo hlawn ding. Cui hnawmpung cu “hell ram” tiah kawh asi.\nSumapi $ 1 na neihmi cu ei a theihlo. Asinan $ 1 na neihmi cu banhla neitu hnenah na pek ih banhla leinakah na hmang asi ahcun banhla tampi na ei ngah dingih na pum a puar ding. Cuvek in na nunnak cu na kutsungah na humtum sung poh cu phurrit, harsatnak bawmpi phur vek na si ringring ding. Sumpai na nei tam deuhdeuh, leitlun hlawn thilri na nei tam deuhdeuh, sinak na nei sang deuhdeuh asile na phur a rit deuhdeuh ding. Fanghum cu rawlah na ei asile a cemralta ding. Asinan fanghum cu leilungah na cingih a ci a thih asi ahcun a kung a kheuh dingih rah tampi a rah vekin na nunnak khal fang fangkhat vekfang na si ih rah tampi rah dingin a tipung theitu hnenah na tuh lawngah mi tampi hrang rah tampi a rah sawn ding asi. Na peksuak lawngah na nunnak hnakih man tampi rahtha a rah dingih nangmahin na ei cawk lomi rah tampi a rah ding asi.\nKan neihmi lak ihsin thenhra thenkhat pe dingin zirh kan si. A ngaingai ah kanmah ih ta, a kumkhua in kan kil thei dingmi zianghman a um lo. Kan neihmi sumpai le thilri an um thei hmanah kan nunnak hi kan kut sungah a um lo. Kan neihmi ziangkim hi Pathian ta asi ih amah in tul a tivekin kan neihmi hmuahhmuah hi Pathian hnatuannak hrangah, sersiamtu Pathian ih tumtah le duhnak hrangah hman ding asisawn.\nPeknak hi Pathian hnatuandan asi.\n“Pathian in leitlun a duhdawt tuk ruangah A Fapa mal neihsun a pek.” Pathian in milai a sersiam tikah amai thaw a thawt ih amai nunnak seu pesuak tahratin milai nunnak a semsuah. Pathian in in pek mi hmuahhmuah hi kan peksuak ding asi. Kan peksuak lomi pohpoh cu a cemral men mi an si.\nKhrih Zesu amai duhhrilnak liolio in a nunnak cu milai rundamnak hrangah a peksuak ruangah leitlun mihlo tampi rundamnak kan co. Fala thianghlim Mary in a fala thianghlim sinak, a duhbikmi apasal ding Joseph thawn an ham awknak siat ding khal tih loin a nunpumhlum a pek awknak in Zesu Khrih cu nunau pumsungah naute ah rungcang tahratin milai ah a rungsuak.\nPathian in Eve cu Adam hnenah a pek vekin nulepa in an fanu cu a pasal hnenah an pek ih insang din asi. Nupa cun duhdawtnak an pekawk tawnnak in fanau rilrah thlahzai asi. Khawsungah senpi vangtlang pawl peksuaknak in senpi bungrua, cozah kumpi le kaihruai awknak pawlkom tumpi dinsuah asi. Kawhhran zumtu pawl peknak in kawhhran pawlkom, biak inn, bungrua ziangkim neih asi.\nZesu in “zokhal, amai duhnak a tanta thei lo tu cu ka dungthluntu tlak asilo ” ati. “Mai duhnak tanta” timi cu mai duhnak khal peksuak cih asi. Nunnak pek ti tikah duhnak, duhlonak, ruahdan, pomdan, hmuhdan pawl khal pek cih theh asi.\nZumtu pawl cu Khrih ih taksa peng kan sivekin Zesu ih kut le ke, mit le hnar kan si ih peknak in Zesu in leitlun milai pawl a thamban vivo asi. Pathian duhdawt zangfah lainatnak, le huham cahnak luangsuak dingin peknak cu Pathian hnatuandan, hmanrua asi.\nPathian betu lakah milai phunhnih:\nLeitlun milai Pathian betu lakah phunhnih in thentheih asi: 1) Mai duhnak hrangah Pathian betu, le 2) Pathian hnenah nunpumhlum pe in Pathian be tu.\nMai duhnak hrangah Pathian betu:\n“Tuah aw, tuah aw hlah” timi pawl thlunnak in siseh milai mithmuh ah biaknak lam cangvaihnak ah pek awknak in siseh milai thinlung duhnak diriam dingin Pathian betu pawl an um. Cupawl ih an duhmi cu milai in an porh awknak ah an hman theu mi, sakhua mitha sinak, mifel, mitha, milai duhmi sinak, milai upattlakmi sinak, senpile pawlkom lakah upa sinak, tohkham sang to in milai cawimawinak, milai duhmi sinak, porh awknak, tvp, leitliun mi pawlin an upat zetmi pawl tla an hawl ih Pathian an bia. Sialkiringcin vekin Pathian cu hman an tum. Cutin milai in upattlak an timi pek awknak, biaknak lamah zuamnak pawl cu an tuah ringring. Asunglam ah thleng awknak ngaingai a um loih tisa mizia in a uk ringring. Cucu “tuu rual lakah meheh (kel)” pawl nundan asi.\nPathian hnenah nunpumhlum pe in Pathian be tu.\nPathian cu zumtu pawl nunah a pakhatnak asilole a pahnihnak asi thei lo. Kanmai nunnak, duhmi le neihmi hmuahhmuah hnakin Pathian cu a thupi sawn lo asile Pathian cu kan nei lo lawlaw tinak asi. Pathian cu kan nunnak ah a thupibik asilole a pahnihnak asi thei lo. Kan duhbikmi asilole kan duhbik sangtu ah Pathian a um thei lo. Pathian a duhbik lotu cun Pathian a nei lo.\nVoikhat cu pastor pakhat in nupi a bia an ti:”Nute, nan hmuahsak fala nu khi nupi dingah ka be lai ih a remcan lo pang le nangmah rak ralring awla” ati. Fala nu hrang ahcun a duhlo lawng si loin in nautat asi tiah a thin a heng tuk. Pathian cu kan duhbikmi asilole duh bik sangtu dinhmunah a ding dahlo.\n“Na Pathian cu an thinlung zate, na ruahnak zate, na cahnak zaten duhdawt aw” ti ah ngan asivekin Pathian duhbiklo tu cun dan tumbik a pahbal ringring asi.\n“Ziang kim Pathian hmin sunloihnak ah siseh” tiah Bible in a sim vekin Pathian cu kan nunnak hnakin a thupi sawn, a thupibik ah kan ret lo asile Pathian cu kan bia kan timi cu milai diriamnak hrangah a betu men kan si.\nPathian hrangah nunnak pek timi cu milai nunnak ih umnak diktak ah retthat sal mi asi.\n“Pathian hrangah ka nunnak ka pe” kan timi khalin thlarau lamsinak diktak kan zoh asile tongdiklo asi. A ngaingai ah kan nunnak cu kanmai ta asi dah lo. Kan peksuak theimi thil khal asilo. Kan nunnak cu kan duhduh in hman dingah sersiam kan si dah lo. Pathian in “Kha, ka lo sersiam zo, na nunnak cu nangmai ta, na duhduh in hmang aw” tiah nunnak hi in pe dah lo. “Ka hmin I sunloih tu dingah ka sersiammi,” “ka hmin in kawhmi” tiah Bible in a sim vekin Pathian in milai a sersiam tikah amai tumtah, duhnak, le lunghmuizawng hrangah, amai hrangah milai a sersiammi asi. Pathian duhnak le tumtah hrangah zumtu kan nung mi hi sersiam kan si vekin kan sinak diktak ah kan nung sawn mi asi. Pathian kan pekmi asilo. Amah ih ta cu amai tah ah kan kirsawn mi as.\nVoikhat cu rannung rual neitu pa in a khual tlawn sung a rannung kilkhawi sak dingin a inn hnen pa hnenah a upta. A ra tlunsal tikah a ranung pawl cu a lak ih inn ah a tlunpi sal. Cutikah a inn hnen pa in “na rannung ka lo pe” a tilo, “na runnung la aw” ati. CUvek in Pathian in leitlun sualnak sungah a hlo zomi mihlo pawl cu Khrih Zesu ah in hawl suak ih amai ta asimi kan nunnak cu umnak dikah in hruaikir sal, in thlenpi sal mi as sawn. A kutsungah zianghman kawlmi le neihmi a neilo tu, Pathian ihta asimi cu mi lungawi, zalen, thlawsuak, nehtu, le a cakbik asi.


Russia Le Ukraine Nupa In An Mai Ram Thantar Veve An Sin, Mipi Lunglai A Sun >>> – Meifar\nRussia le Ukraine ram cu an doaw rero lai ih khatlam khatlam in mithi le hliamtuar an um. British MP hlun in, “Doawknak ah nehtu an um dah lo, an zaten sungtu / duaitu an si thluh” a ti. Doawknak a cem hnu ahcun khatlam khatlam mipi pawlin doawknak ih a rahsuah cu an tuar, seng veve.\nRussia le Ukraine cu innhnen aw an si vekin an mipi pawl khal an pehtlaih awknak a ṭha zet ih nupi pasal ih neiaw khal an um hnuaihni, Russia mipi pawl khalin doawk hi an duh lo ruangah an khawpi ah lamzawhnak an nei ih tualsung palik pawlin a thawngtel in an kai zo.\nRussia le Ukraine nupi tuakkhat ih zuk cu tulai ah a lar ciamco sal, himi zuk cu November 2019 kum ih an rak zukmi a si nan tulai an ram pahnih a buai ruangah mipi in a thar in an tarsal. Himi zuk ih nunau Juliana cu Russia miphun a si ih a pasal cu Ukraine mi a si.\nJuliana in, “Himi kan rak zuk laiah ramkhelh thuhla zianghman aum lo, concert kan fehnak hmun ah kan zukaw. Online sungah arak lar ciamco ih himi zuk in mipi pawl beiseinak thar aneihter ti ka hmu. Ziangkim a ṭha thluhsal ding, duhdawtnak in ziangkim a neh thluh” a ti.\nRussia In An Ram An Siim Ruangah An Neiaw Lohli, A Thaizing Ah Meithal Kengin Ral An Do


Hakha Khualipi hmunhnih ah Chin PhunPi Ni Hmang Tum | Falam Online Media\nHakha Khualipi hmunhnih ah Chin PhunPi Ni Hmang Tum\nHakha : Kum 2021, February 20 ih tuah dingmi avoi 73nak Chin PhunPi Ni cu Hakha khualipi hmunhnih ah tuah an tum tiah theih a si.\nHmunkhat cu kawl ralkap dinmi Chinram cozah thar hohanak in tuah an tum ih, Hakha hrambunh Chin Nunphung pawlkom khalin a hranten Chin PhunPi Ni an tuahtum a si.\nHih thuthawn pehpar in Chin Nunphung pawlkom ih ṭuanvonei mipakhat cun “Ralkap kuthnuai ih hnaṭuan Chinram cozah hotu Pu Ngun San Aung in an mah thawn tuah tlang dingin in sawm ko. Nan, kan cohlang lo. Asan cu hminthatnak lakthluh an duh ruangih sawmmi kan si tiah kan ruat ruangah a si. Curuangah Chin PhunPi Ni cu tuhlan ih kan timlam cia vekin a hranten kan tuah ding” a ti.\nTuhlan ahcun Hakha khuanu/pa aiawh in Pu Ngun San Aung hi lungawi thusimtu dingih rak ruahremmi a si nan`n kawl ralkap pawl ih hnaṭuan sawmnak a rak cohlang ruangah Chin PhunPi Ni ih caan ropi hmangtuding cazin khalin a hmin an hlonhlo a si.\nChin Nunphung pawlkom hohanak thawn tawlrel a simi voi 73nak Chin PhunPi Ni tuahdanding thuthawn pehpar in “kan nih cu, tulai boaruak thawn online i thusimnak le hlasaknak tivek thawn lawng caan hmang kan tum. Zaanlam nazi 2 hrawngin Online ah kan live ding. Cumi ah Vuanci rak ṭuantu Pu Ram Mang le Mino lam in CHRO ih Program Director Mai Thin Yu Mon in caan an hmang ding”.\n“Cun, hlasak mallai a um ding. Cuvek hrawnghrang lawng si ko. Cuhman cu tulai boruak thawn mi soiseltu an tam zet. Asinan Chin PhunPi Ni rori tuahlo i umding cu rem kan ti lo ruangah tuvekin timtuahnak kan nei mi a si” tiah Chin Nunphung pawlkom ih ṭuanvonei mipakhat in The Chinland Post hnen ah a sim.\nRalkap dinmi Chinram cozah hohanak thawn tuah dingmi Voi 73nak Chin PhunPi Ni cu Feb 20, Zinglam nazi 10 ah tuah an tum ih caan hman nakah Pu Ngun San Aung in ralkap bawi Min Aung Hlaing ih cakuat (ta-wun-hlua) siarnak a nei ding tiah The Chinland Post in a tarlang a si.\n← Mipi mawṭaw Vawsiattu phungki pawl hum in Palik an cangvai\nSansungdaih Democracy ni eng kan ram ah a eng thlang ding – Saya James Thang →\nSiat sak tuar Thlanmual hminkhennak Thingcross tung ding sal\nMay 11, 2021 Ni Hnem Sung 0\nFalam ah Covid 19 mina 4 an hmu\nSAC Ralhraang pawl in Thlanrawn biakinn urkang khuasuak thei lo


Raaldonak ih Thabangnak - Chinland Today Media\nSeptember 11, 2012 12:20 am·0 comments\nBible Siar Ding: 2 Samuel 22:1-33\nPathian cu kan beunak a hngetmi raalhruang a si; Amah in kan lamzin a tluangter. – 2 Samuel 22:33\nA caancaan ah nunnak cu raaldonak thawn tla a bang awk zik. Zaan kan it tlai deuh caan ah a thaizing zing teih thawh ding khi raaldo ding vekin a har ttuitto zik ttheu. Kan fanau pawl tlawngkai dingih thlah phah le kan hnattuannak hmun ah tikcu khel ih thlen thei ding tla mawttaw traffic jam thawn cu raaldo ding vekin a baang aw theizet.\nKan hnattuanpi asilole kan innhnen vengpa pawl in thil thupi lemlo ttukttak ttee a bangmi thu ih in buaipi le in dodal ciamco tikah raaldo vekin kan thinbaangzet thei. Suncaw ei caan ah tokham le cabuai remcaang ngah dingih cuh-awk khal khi raaldonak phunkhat si ve. Netabik ah, hnattuannak ihsin innlam tlunnak lamzin ih traffic jam khal khi innsang hnattuan ttulmi helhkamzet phah thawn raaldonak vek a si thotho.\nDavid in raaldonak hmun ah catbaang lo ih raalring teih um ringring a ttul daan cu a thei fiang nasabik cuang ding. Samuel in Israel siangpahrang thar dingah hriakculh zomi si hmansehla, Siangpahrang Saul ih thah tumnak in himnak le luatnak ngah thei dingin raaldonak hmun ah a malbik kum hra lenglo lai cu tlan le zuang in a um.\nDavid hrangah Pathian siar lo relhnak ding raalhruang khui hmun hman ah a nei lo. Asinan David hrang ahcun beunak ding Pathian a neih cu a tawk emem. Pathian thla hnuai hnakin himnak a ngah theinak ding hmun dang khui hmanah a um nawn lo.\nPathian cu tuni khal ah A minung pawl kan hrangah himnak raalhruang a si ringring ko. A baan tha pawl cu an cak, an hngetkhoh ih ziangvek raallian hman ttih ding um loin in humhim thei a si. Leilung tlun ih raalhruang sakmi tthabik ziangvek khal khi Bawipa hnakin Pathian ih fahniang pawl hrang ahcun beunak tlak raalhruang ttha an si thei lo.\nBawipa Pathian, ka himnak raalhruang Na si ringring ruangah ka lung a awi.\nNa humhimnak kulh sungah hnangam te’n cawl thei dingin in bawm aw.\nTtihphannak ka ton tikah khui hmun ah ka tlan hmaisabik ttheu?\nPathian in ka himnak hmun tthabik cu Amah a si zia ziangti’n a langter?


Milian Ziangtin Kan Tah Ding? - Chinland Today Media\nAugust 4, 2014 9:47 am·0 comments\nThansoh Bawmtu Part-2\nMilian ziangtin an thei thei timi hi ralpi voithumnak ahcun kan theih tengteng a cu thlang tiin upatepawlih an ruah ruangah hi tahfung hi ara suak.\nRam pakhat ih milai nuntu khatsakdan, milian pakhat kan theihtheinak dingih tha bik cu aram mi ihsin zingzoinak neih hi asi. Nambat pakhat khat neihtam men ruangih milian pakhat asi tiih rinhmang rel ding asilo, tah ci asilo. A ram mipawlih an thla hlawh athat ruangah Japanese hi brazil mipawl hnakin an zia um deuh kan ti thei ding sawm. Inn tin, mi tin in phone kan neihtam vivonak ruangah Japan mi cu France mi pawl hnakin an neinung deuh kan ti thei cuang lo ding. Sumpai khawl theitu an tam ruangah Italy ram mi cu Canada mipawl hnakin an nei nung deuh kan ti thei kem, ruah that tlak asi.\nMilian pakhat tahdan phunphun aum. Pursum mithiam hrekkhatpawl cun,” mi pakhat ih neihsiah an thlirnak ihsin milian le lian lo an rel thei” tiah an sim. A neihmi zemrual hnatuannak cachuk(share-certificate), inn leiram ihsin siseh a zuar theimi thil le ri pawl an zohnak ihsin milian tiah an sim thei. Cutikah mitamsawn cun milian pakhat kan zohthupnak cu ahmaisabikah a sumlut lole aneihsiah ihsin kan thlir cihnak asi aw theu.\nRam khat sungih umtlanglo tei pahnih ih neihsiah kan thlir tlang ding ahcun Apple le Lingmaw tahthiam thawn kan bangaw ding. Ziangahtile an sum ngahmi hmin an bangawk lo vekin an sumlut khal abangaw lo ding, a cang theilomi tahthimnak khal asi fawn. Cuihruangah milian pakhat khat kan tah ding tikah santiluan tahfung kan hman atul.\nRam khat le khat milian neihsiah zoh duhtupawl cun sumthleng rate ihsin an neihsiah an zoh thei asi. Leitlun sum market cun an umnak ram sumthleng ihsin a lo simfiang thei ding asi. Sumthleng rate cun pursumleilawnnak le acozah cangvaihnak a pholangter fawn. Sumthleng rate tahfungih kan hmannak ihsin Japan paisa ih thlahlawh ngahtu cu America sumthleng rate ih kan tah tikah cutin ram khat le ram khat milian kan thlir thei asi. Cuvekin japan tangka hi France tangka ih kan thleng tikah a thlengaw ih atangmi paisa ihsin kan zoh thei asi. Curuangah ram khat le khat milai nuntu khawsatdan a danglamawk zet ruangah sumthleng rate hmangih thlirnak cu a dik bik thei lo ding.\nRam zeizongza deuhthaw ih um McDonald asilole condominium inn pawlih manzat, ngahzat hi sumthleng rate hmangin kan zoh tikah then thum tluk in sumthleng rate an hlawih ruangah japan ih thlahlawh thazetpa cu America le France ih thlahlawh eitupawl hnakin an sumlut atha sawn tiah kan ti thei lo ding.Ahrekkhat ahcun ni ca hlawh ih ngahmi sum hi cuih ram ah ziangtluk in thil alei thei timi tahfung hi adik bik sawn ding tiah theih asi. Kan thlahlawh ih kan “leitheizat” ziangtiang thil le ri kan nei thei ding ti tiang a langter asi.\nRam pakhat le pakhat ih kan lei thei mi thil le ri pawlih an danglamawknak man cu tahfungah hmang sehla cumi ihsin sumthleng rate zohsal sehla adik bik sawn asi. Cuih athlengawmi rate cu “ziangtluk in man anei”tiah an ko. PPP( Purchasing Power Parity) ih kan zoh tikah ram khat le ram khat ih rawldawr le khualtlawn veivahnak, motor sangman , kan sannak sumthleng rate,,.ect.. pawl ziangtluk kan hmang dingih ziang tluk sumpai a cem ding, tipawl kan theih thluh atul.Cun, ram khat le ram khat thil le ri pawl ih an manzat ihsin kan lei thei zat asilole thlahlawhman ihsin man diktak(real value) cu zingzoinak ah an ngahzat thlahlawh cu khaikhinnak ih hman ding asi.\nRammi pakhat ih aneihmi asilole sumpai manzat ihsin a ram sungah ram dangmi hnakin a neinung sawn ti theih asi. USA ah inn nei lo cozah hnatuan silo motor bak ih lei theipawl hnakin Myanmar ih cozah hnatuan thlakhat ting 1 ngah, inn mahte nei fekfekpawl an neinung sawn tinak asi.\nThusau thlirnak ihsin kan zoh ding ahcun a neihsiah thil le ri ihsin cuih ram pa cu ziang hna a tuan timi hi a thupi bik mi ih ruah dingmi asi.


Taingen Khua Kiangih An Sarmi Ruak Cu Zo A Si Ti An Theifiang Zo – Meifar\nApril 20, 2022 admin Lawrkhawm 0\nChin State, Tedim peng, Taingen le Hiangzing khua karlak ah mithi ruak le bike pakhat an hmu. April 19, 2022 ah ramvak pawlin thilrim sia zet an thei ih an hawl hnuah mithi ruak cu an hmu, a taksa a siat thluh zo ruangah zo a si ti an thei lo lawk ih online parah an tarlang cece.\nCumi hnuah mithi ruak cu Tedim Peng mi Kalaymyo ih khuasa Moses Kim Tuang a si ti an thei, Moses Kim Tuang hi mino ramkhel hminthang pakhat a si ih Zomi Political Co-ordination Committee (ZPCC) sungtel le an rinsan zetmi a si. A innsang pawlin mi kuttuar ih thi a si an zum thu an rel.\nMoses Kim Tuang thuhla ah, “November 29, 2021 ah an kai ih December 1 ah in phone ih in suah zo, ka luah zo’ a ti. Zinglam nazi 10:00 hrawngah in phone ih kan lungawi tuk.\nSun nazi 1:00PM hrawngah Tedim thleng ding a si, asinan ni a tlak hnuah kan phone rero nan kan phone thei nawn lo. Himi ni ah an that a si men ding ti kan zum” tin Tedim ih a thleng ding rak hngaktu saya Hau in a rel.\nMithi ruak an sar thuhla hi online ih an tarlang hnuah a innsang pawlin an va zohdik ih amah a si ti an thei, a ruak cu Kalay ah an tlunpi ih tuisun April 20 ah an vuiliam. Moses Kim Tuang thihdan thuhla hi theihfiang a si hrih lo.\nAn Inn Te A Kangral, Zianghman An Nei Nawn Lo


Damsan le Damman; Pu Nothankap - The Chin TImes\nMilai pakhat si dingin kan nui pum sung ihsin kan pian veten dam-san nei lo kan um lo. Asinan dam-san nei duh zet nan nei thei lo kan tampi ih a neih ih nei duh lo hrimhrim khal an um. Leitlun ih milai kan pian-san cu midang hrangih nun a si. Midang hrangih nun kan thiam lo veten kan pian-san cu umze nei lo tlukah a cang. Cuvek nun cu dam-san nei lo nun a siih dam-san nei lo nun cu dam-man um lo nun a si.\nKan neih cio mi dam-san a bangaw lo. Mipa hmanah innsang pakhat din thei cin pawlih dam-san cu an nupi le fate an siih, innsang nei thei cin nunau hrang khalah an dam-san cu an pasal le fate an si. Himi si lo mai unau pianpi le mai sungkhat pawl dam-san ih nei khal an um. Nupi le fate siseh, pasal le fate siseh, unau pianpi siseh, sung le khat siseh,_ dam-san ih neitupawl cu milai tam sawn kan si. Asinan, miphun le khua le ram dam-san ih nei an umih cuvek cu mi malte an si. Thimnakah, Vietnam ram dintu Ho Chi Mynt cun a thih tiang nupi fate khal a nei lo, leitlunih a dam-san cu Vietnam ram le mipi an si. Jesu Khrih in a nunnak tiang pein hi leitlun ih a rung dam-san cu leitlun milai zate kan si. (Zumtu pakhatin Pathian hnatuan cu a damsan a si kan ti khalle hna a va tuannak ding cu milai an si thotho.)\nMilai in kan dam-san a tam poh le dam-man kan nei deuhdeuh. Dam-san a mal poh le dam-man kan nei lo deuhdeuh. Dam-san an tam tikah duhtu le lainattu an tam sinsin. Khatlamah dam-san nei duh lo hrimhrim an umih cuipawl cun leitlunah dam-man an nei lo. Cuvekpawl cu zangfah umbik an si. Ziangahtile milai cu mahte um thei a si lo, um dingih piang khal a si lo. Curuangah milai pakhatin, a mai hrang lawngah nungin a ruatawkih mahte umih umin midang hrangah ziang hman khawruah mi le tuah mi a nei lo a sile, anih cu leitlun ih a pian san thei lotu a si. Ngan zo bangin leitlun ih milai kan pian san cu midang hrangih nun a si.\nMahte si loin midang thawn um tlang dingih sersiam kan si hrimhrim ruangah, kan minungpi midang thawn pehtlaihnak le laicinnak ziangvek tal si maw neih tengteng a tul. Pehtlaihnak ṭha kan neih asile cui laicinnak ṭha kan neih mi in nun-man in neiter sinsin ih pehtlaihnak ṭha lo in nun-man in neiter lo sinsin.\nLaicinnak ṭha midang thawn kan neih tik lawngah midang hrangah umze nei le man nei zet thil ṭuansuah theinak lamzin a awngaw theu. Thimnakah ram uktu si dingin rammi thawn laicinnak ṭha kan neih hmaisak hnu lawngah anmah uktu sinak kan ngah thei dingih cutin uktu kan si hnu lawngah an hrangah thil ṭha tuah theinak can ṭha khal kan nei ding, kan tuah duh mi khal a takin kan tuah thei ding.


Pathian ih Hmanmi - Chinland Today Media\nApril 23, 2012 2:11 am·0 comments\nHih ca a ngantu cu Khrih Amah a si ih kannih hi a phurtu kan si. Cuih ca cu cati in nganmi a si lo, a nungmi Pathian ih Thlarau in nganmi a si: lungpheng parih nganmi a si lo, milai thinlung sungih nganmi a si.\n–\t2 Korin. 3:3\nBible Siar Ding: Kolose 3:16-4:6\nDaan cu leilung ih dinsuah a si tikah a mawi. Ramtin le khuatin ah Daan cun thil pakhatkhat dingte te remte ih um thei dingin a tuah ti na hmu ding. Khua tumpi pawl in fimkhurzet le picangzet ih an uk awk le an kaihhruai awk theinak cu Daan ruangah a si. Sikhalsehla duhdawtmi zumtu unau, nang le kei cu hih leilung tlun ram mi sinak lawng kengtu kan si lo, cumi hnakih a saang sawnmi vancungram mi sinak kengtu khal kan si. Paul in, “Sikhalsehla, kannih cu vancungram minung kan si ih kanmah runtu Bawipa Jesuh Khrih vancung ihsin a rat ding kha kan hngak,” a ti (Filip. 3:20).\nHih leitlun ih thlun dingmi Daan in leiram ih khua le ram pawl hi tlukin a tthatter thei asile kan comi vancungram mi sinak ih Daan cun ziangtluk ih a mawimi vanlam pehzom awknak so in neihter thei ding? A nasazetmi sunlawinak a tleusuak ding timi cu ziangso a si? Hih leitlun cu thinlung kekkuaimi pawl hlirin a khat, asinan a nasazetmi sunlawinak in mi hmuahhmuah ih thinlung a damter dingih cumi pawl in Pathian sunlawinak le zaangfahnak cu nasatak in an langter ding a si.\nPathian thawn a tong awlai dingtu cun a ttong tikah cokpolh vaivuan ding a si lo. Anih cu thu a sim tikah fiangfaizet in, tawi famkim in, le vanlam nun langtertu pehtlaih awknak hlirin khat ding a si sawn ih ziangtinkim ah sunlawinak ih mi hlirsotu ding a si. Anih cu a felfaizetmi ttongfang pawl lawng a hmang dingih a ttongmi sullam a theifeltu khal a si ding. Cafang parah si loin a thinlung sung le a thlarau ah Pathian Thu ih phuanlangnak a nei ding. Amah cu ni sunglawi ih hmanmi bungbel thianghlim vek a si ding. Hmurka thianghlim a nei ding. Pathian in a umpi dingih amah hmangin Pathian in thu a sim ding, a hmin sunlawinak ah a hmang vingvo ding.\nPathian thawn nan pehzom awk ringring lo ahcun vancungram darkhing awn ko in na hnin thei lo ding. Kannih cu Pathian ai-awh ih thusimtu ding kan si. Ca thawn si loin Thlarau in a si dingih Pathian duhnak sungah um ding le a lungawitertu ding kan si (Zeph. 3:7). Bawipa cu Thlarau a si ih Bawipa ih Thlarau umnak kip ahcun zalennak a um (2 Korin 3:17).\nTisa duhnak ih neh theimi nunnak sungih na nun sung ahcun nehnak hla cu na sak thei lo ding.


Thailand Nga Hawltu Cu Zankhat Thilthu Ah Milian Maktara Ah A Cang >>> – Meifar\nOctober 8, 2021 admin Leitlun 0\nThailand, Surat Thani tipikap Niyom khua ih um pacang Narong cu zankhat thilthu ah milian maktara ah a cang. Innsang harsa zet an si ih nitinten eicop hawl ih hnaṭuan ṭheu an si, nga hawl in a poksuak ringring.\nOctober 4, 2021 sun ah tipithuanthum parah nga a hawl rero laiah thil danglam zet a hmu. A thilhmuh cu ngapi luak a si, a theithiam lo nan TV ih a zoh ṭheumi ngapi luak an timi thawn a bangaw a ti tuk ruangah a la. Puante in a tuam ṭha ih a thup.\nCumi hnuah an sungkhat pawl hnenah a sim thei ih Prince of Songkla University ah zohdiknak an va neihter ih ngapi luak arak si ngaingai. Cun, Narong Phetcharaj ih hmuhmi ngapi luak cu US$1.25 million (AU$1.73 million) zat man hrawng a si.\nNarong in “Kan khua pawlin ngapi luak hi an hmu dah hrih lo, an tham dah lo. Kan veikhat hmuhnak a si ruangah kan lungawi tuk, ka phur tuk ih ziang tuah ding ti khal ka thei lo. Ngapi luak a sinak cahnah certificate khal ka nei zo ih ka zuar ding.\nMankhung zetin ka zuar ngah asilen nga ka hawl nawn lo dingih ka cawl thlang ding. Ka rualpi pawl hrangah party nuam zet ka tuahsak ding” a ti. Tipithuamthum parih nga hawl pawlin ngapi luak hi an sar ngah ṭheu. Ngapi luak cu a rei tikah a rim a hmui deuhdeuh, curuangah rimhmui tuahnak Perfume Industry pawlin mankhung zetin an lei ṭheu.\nZaw Min Tun “Capohnak Ih In Hmang Asilen Nan FB Kan Hack Dingih Thubuai Orhter Nan Si Ding”


India i tlanlut Myanmar palik 8 cu Kawlram ah kuatkirsal dingin Myanmar cozah in a beisei - Falam Online Media\nMarch 6, 2021 Ni Hnem Sung\t0 Comments\nKawl ralkap ukhruainak hnuai i hnaṭuan huam nawnlo ruangah himnak hawl in India ram ih tlanluttu Myanmar palik 8 cu Kawlram ah kuat kir sal dingin Falam penghuap GAD Deputy Commissioner U Saw Htun Win in Champhai bial cozah hnen ah ca a kuat.\nMarch 5 nikhen mi cuih ca ahcun “Myanmar palik tlansuak mi 8 cu India, Mizoram ah an lut tiah thuthang kan dong. Cumi lakah mipali cu Aizawl ah an thleng zo ih, adang 4 cu Champhai ah an thleng.”\n“Ramhnen dinhmun in kan karlak ih pehtlaihawknak hngetkhoh sin dingin India, Mizoram ih tlanlut Myanmar palik 8 cu kan kut ah ap sal dingin kan lo ngen” tiah U Saw Htun Win hminkhenmi dilngennak ca cu Champhai cozah hnen ah an kuat.\nMyanmar asks India to return eight police who fled across border https://t.co/DUyCl4bib3 pic.twitter.com/8LPeF9sbdG\nRalkap ukhruainak duhlo in India, Mizoram i tlanluttu Myanmar palik hi an um hnuaihni zo ih, March 4 khalah Myanmar palik 19 cu himnak hawlin India, Mizoram ah an tlan lut tiah Reuters media in a ngan”.\nTuṭum, Myanmar cozah lam in kawlram palik tlansuak pawl kuat kir sal dingin Champhai cozah hnen ih a dilmi thu ah “Delhi ih India’s Ministry for Home Affairs awAnn kan hngak lai” tiah Champhai cozah ṭuanvonei Deputy Commissioner Maria C.T. Zuali in Reuters hnen ah a sim.\nFebruary 1 Myanmar rampi a buaithok tir lam ah “himnak hawl in India ram ih raluttu kawlrammi pawl cu Mizoram cozah in theitawk suah in humhim a tum ding” tiah Mizoram cozah in thuthannak an rak nei dah a si.\n← Khua nu/pa Hotu ihsin Pu Hrang Lawm A Suak\nFalam Siizungpi ah Ralkap pawl umhmun an khuar →


Ziang ruangah Thin a Car? | Radio Veritas Asia\nInnsungsang le harhdamnak lam thawn pehpar in ziang ruangah thin a car ti mi thu\nThincar ti tikah zuu ruangah tiah kan ruat theu. Hi mi hi a sual lo. Ziangah tile zuu cu thincar nah nak thuhla pawl sungin langhngan bik mi ih a tel ruangah a si.\nAsinain, veikhat hman zuu in dah lo tu pawl khal an thin a car thei. Voikhat khat cu nunau nauhak deuh pawl khal rin lo pin an thi. Ziangah tile thincar ti tikah “ai hi nu cu zuu hman a ini dah lo pi” tiah an sim theu.\nA si ko. Zuu in lo nain thincar dan tampi a um. Cu pawl cu ka run lo sim ding. Hmaisabik ah thincar ti mi cu ziangvek a si ti ka rung sim hmaisa ding.\nA ngaingai ah cu thin ti mi cu ziangziang khal a tuar tu sunglam thilri a si. Cell pawl a siat khal le a mah ten a rem tha aw thei sal. Taksa sungih tur pawl khal a hrial sak. Curuangah mai thin tan in midang pawl hlu a ngah. Hlu ih caan a rei le a khat thei sal.\nThincar ti mi cu thin kha tu le tu naa dingih tuah ruangah a si. Rem sal hman ngah nawn lo tiang in a siatsuah. Hi mi a can tikah thin cu a siat ih hmasii pawl ah a cang.\nHmasii pawl thawn thinlung in ziang ti kawng zawng khal in a hnatuan a tuan thei nawn lo. Curuangah thincar ti mi a can nak a si. A car mi thinlung cu a hak ih a com theh.\nCuruangah ahara pawl a tel mi thi pawl ah thihri pawl in a kir mi in thin kha a kir sal thei nawn lo. Thin a car tikah cunt hi pawl cu thihri sungah an kom ih thi a thang.\nCuruangah portal hypertension tiih kawh mi thi thang pawl a tam mi harsatnak a lang ih pumpi le ril tluan ah thihri pawl a phaw. Tahthimnak ah rawl dawlh nak tluan a thlilng ih dola pawl a suak.\nThincar ngah nak thuhla pawl\nZuu in nak\nZuu in nak a rei deuh deuh ih a tam deuhdeuh cun thin siatsuah nak a tam deuhdeuh si ko. A kum kum ih in tikah le thincar ding nak khal a tam deuhdeuh. Nunau pawl cu mipa pawl ai in zuu tuar thei nak tha a mal sawn.\nThinthling taksa aihre (B puu, C puu)\nThinthling B puu, C puu pawl in thin cell pawl a siatsuah ruangah a rei vivo cun thin cu rem a theih nawn lo ih hmasii pawl ah a cang ih thin a car nak a si.\nThin thau ih khuh nak\nZuu ruangah si lo in thau tuk ruangah siseh, thi sungah thau pawl a tam caan ah siseh, metabolic syndrome ruangah thinlung thau ih khuh nak a cang thei. Hi mi ihsin a rei tikah thin a car thei.\nTandaat pawl hmunkhat ih kom awk nak (haemochromatosis)\nKawlram ah tandaat tam hnak in tan data mal mi a tam sawn. Ahara kim lo in nunau pawl khal an dan ruangah tandaat daih awk lo nak a cang thei.\nTandaat tam ti mi cu hi ram ah cun talasimia nat nei tu pawl ah hmuh a theih. Kum reipi thi thun nak ruangah taksa sungah tandaat a kom aw ih thincar lawng si lo in a dang taksa sung thilri pawl khal a siatsuah.\nCoppa pawl hmunkhat ih komawknak (Wilson’s disease)\nA cang tuk lem lo mi sungkua nat ih a ra mi nat nak a si ih taksa sungah Coppa pawl in thin, thluak thawn a dang taksa sung thilri pawl ah an kom aw. Thin ah cun thin cell pawl a siatsuah ter thei ruangah thin a car thei.\nTuar thei nak tha in a do thei ruangah thinlung a siatsuah (Autoimmune hepatitis)\nHi khal hi thil harsa zet mi a si. Tuar thei nak in a siatsuah ih thin tu le tu a do sal. Tu le tu thin a thling le a rei veivo cun thincar tiangin a cang thei.\nHnit thlin nak\nHnit thlinnak cu lungto a um ah siseh, cun nat hrik a luh ah siseh hnit a thling thei. Hnit a thlin nak in thin tiang a thlen thei. A thok nak ah cun thlin hrawng lawng a thling ding. Asinain, a thling mi tha ten dam ter lo a si le thincar tiangin a cang thei. Curuangah hi mi khal hi ralrin tul zet mi a si.\nSiivai le Chemistry thilri pawl\nSiivai pawl ah cun methotrexate tiih kawh mi Cancer sii pawl, isoniazid tiih kawh mi TB sii pawl in thin a siat suah thei. Curuangah hi sii pawl pek hlan ah thin in tha ten hna a tuan maw tiah a cek.\nInn ih hman mi sii cu parasitamol a um ko. Asinain, mi menmen pawl ah cu zianghman a cang lo. A hlan ihsin a tha o ah cun ralrin a tul.\nA dang pakhat cu Aflatoxin tiih kawh mi a mawr mi pawl a si. A mawr mi hnakphek pawl, bee pawl, vainiim pawl ah hmuh a theih. Cu lo dang pawl ah khal a mawr mi kan kiang kap ah kan hmu thei ko. Curuangah Kawlram ah hnakphek ei lo le bee ei lo tu hi mal te hrawng lawng a um awk ruangah tih a nung nasa. Curuang ah a mawr mi a um le um lo kan ei mi tinkim hi tha ten hril ih kan ei a tul.\nThincar cu zu lawng ih cang mi a si lo ti cu kan thei cio ko ding. Cu hman ah a dang a can dan thu pawl a tel hrih lo. Kawlram ah thincarnat hi a mal lo.\nZuu ruangah le thinthling, taksa aihret ruangah a cang tam bik. A dang thu hla pawl ruangah thincar thei ti thei le cang lo dinah mai ti thei tawk in humhim tlang uh si.\nCuruangah thincar kan ngah lo nak dingah a mawr mi hnakphek, bee, hmuk pawl le a dang kan kiang kap ih um mi a mawr mi pawl ei lo dingah ralring cio uh si.\nTui ka run sim mi cu Siivai thiam nak lam thawn pehpar ih zoh fel tu Dr. Phyowai Lynn ih sim mi le Dr. Htet Htet Zaw Win ih ngan mi thawn pehpar ih kan run sim mi a si.


Duhdawtnak ngai ngai in ziaza sia pawl a hlo ter (Innsungsang ih neih tul mi thu) | Radio Veritas Asia\nDuhdawtnak ngai ngai in ziaza sia pawl a hlo ter (Innsungsang ih neih tul mi thu)\nMi thenkhat in duhdawt nak cu khua a hmu lo an ti. Mitcaw duhdawt nak cu duhdawt nak ngai a si lo. Thinlung diriam nak lawng a si. Duhdawt nak ngai ngai cu a mit a caw lo. Tleu nak a si. Duhdawt nak ngai ngai cun tha le tha lo, hman le hman lo, sual nak le sual lo nak kha fiang tak in a hmu thei.\nA sual le a hman mi theih lo nak cu mitcaw duhdawt nak a si. Innsungsang nei cia mi, duh le neih nak cu duhdawt nak tak tak a si lo. Thinlung diriam nak men a si. A san cu a sual le a hman hmu thiam lo dingin a thim mi taksa duh nak (hamtam nak) a khuh ruangah a si. Mi lian fapa in a farah tak mi nunau a duh ih a neih mi kha mitcaw duhdawt nak a si lo. Kan farah ah siseh, kan lian ah siseh, minung zaten kan bangaw thluh. Man nei mi ti theih ruang ih kut sih nak a si.\nTaksa duh nak cu thisen in a ra. Duhdawt nak taktak cu thinlung le thluak in a ra tin an ti. Inn sungsang nei phah in midang duh nak cu mitcaw duhdawt nak lawng a si. (2 Sam 11:2-18) ah David siangpahrang le Bathsheba ih thu hla kan siar le duhdawt nak tak le taksa duh nak ih tah thim nak pakhat kha kan thlei dang thei. Asinan pasal nei zo mi a si ih Bathsheba kha a nei ih a pasal cu thih dingin ral lak ah a feh ter. Cui thil cang mi cu David siangpahrang ih Bathsheba thawn a pehpar aw mi a thinlung kha duhdawt awk nak taktak tin kan ti ding maw. Pasal nei zo mi nupi ah a neih le sual nak a hmuh lo kha duhdawt nak taktak tin kan ti ding maw. Bathsheba kha ngah dingah, cu nu ih pasal Uriah kha thi ding in a tuah nak cu duhdawt awk nak ngai ngai tin kan ko ding maw. Cumi thil ah David Siangpahrang ih a tuah mi cu tisa duh nak, sual nak a si ti kha Bible in a sim fiang. Mitcaw duhdawt nak tiah a nau tat a si. David siangpahrang a mah rori in sual nak a si tiin a pom ih a sir aw.\nA dang tah thim nak pakhat ka run rel hrih ding mi cu, America ram Corona peng Union khua sung um Susan Smith in pasal pakhat a rak nei. Cu nu cun fa tla pahnih a rak nei. Asinan cu nu cu a dang mipa Phidali thawn an duh aw. Phidali in cu nu ih fa pahnih cu ka kil khawi thei lo ding, nauhak pawl ruangah kan neih aw thei lo ding a ti ih, cu nu cu phidali kha a then thei lo ruangah a fa pahnih cu mawtaw parah a to ter ih tiva sungah a thlakih a thih ter. Kum (1996), July(23) ni ah zung lam in sual nak a nei tin an potcat ih cu nu cu nauhak pahnih a that ruangah a nunsung thawng tlak ding in an rel ti kha thu thang ah kan siar. Mai duh mi hrangah sual nei lo mi mai sungsuak fa thah cu duhdawt nak tin kan ti thei ding maw. A sual, a hman, a tha, a tha lo, thlei dang thei lo nak cu duhdawt nak tak a si lo. Taksa hiar nak lawng a si. Innsungsang ah rin tlak lo mi kha duhdawt nak tin kan ti ding maw.\nDuhdawt nak taktak nei tu in innsungsang ih rintlak si nak kha a thei ih a kil khawi. Taksa duh nak cu duhdawt nak ngaingai a si lo. Mitcaw duhdawt nak a si. Mitcaw duhdawt nak in, sual nak tam tak a tuah ter thei. Taksa duh nak thu thawn peh par aw in a dang tah thim nak pakhat cu David siangpahrang ih fapa sual Amnon ih nun daan kha a sim duh. Amnon cu Tamar kha a neih duh ruangah rawl ei thei lo, it that thei lo in a um. Cu nu ih duh lo na cingin a sual pi nak ruangah cu nu in a hlan hnak cun a let tam pi in a hua bet.\n(2 Sam 1:16) sungah taksa duh nak cun rei a daih lo. A san cu duhdawt nak tak tak a si lo ruangah a si. Curuangah duhdawt nak taktak le mitcaw duhnak (taksa hiar nak) cu kan thlei dang thei hnu lawng ah lei lung mi pawl ih upat mi innsungsang kan din thei ding ih a sual mi le a thin aw mi tisa duh nak kha kan ral ring thei ding a si.\nInnsungsang ah mitcaw duhdawt nak cu kan pial a tul. Hamtam nak cu thinlung thleng awk nak ih a thawh nak a si tiin kan ti thei a si.\nRef. နီလာရိုင္း၏သက္ဆံုးတိုင္စာအုပ္မွ ဘာသာျပန္ဆိုထားျခင္းျဖစ္ပါသည္။


Burma Ram Feh Dan Ding Part 112 - Chinland Today Media\nBurma Ram Feh Dan Ding Part 112\nDelhi Ah Kum 11Tlun Ka Um Ta Riai !\nKa ngan dah zo vek in Delhi ah hin thla 4 maw thla 5 maw lawng um ih Hindi zir ka tum mi kha tu cu kum 11 tlun ka um ah a cang.Kan ca ngan tawp nak lam ah Delhi ah ziang pawl ka rak tuan ti tawi te in ngan seh la.\n2002 ih ka thlen kum ah Canada ih ra Victor Biak Lian cun Hastal ih ka inn ah ra in nangmah rori in sum ka kil ding na ti thei ah cun Delhi ih UN card ngah lo mi 200 tlun hrang ah sum ka hawl ding ih bomnak nan rak pe ding i ti.Si seh ka ti in sum Rs.200,000 lai a run kuat ih hotu pawl thawn kan zem.\nKum 2002 tho tho ah Switzerland ih um Pu Thawm Hlei Mang,USA ih Pu Ni Lilian le Pu Biak Hre Luai pawl in Falam Union revolving fund hrang ah $ 400 lai,Rs.20,000 lai in run kuat ih himi hi Falam pawl lak ah a thang um lo tluk in an cawi ih,an rul theu.Kum 1 le a hrek hrawng hlawh tling zet ih ka tawl rel hnu ah sum cawh a harsa tuk aw ka ti ih Pa Thawm le cun FUD in tul nan ti ti ah hmang uh in ti.\nDBCf kum 10 kim magazine ah editor ah in ret ih magazine kan tuah suak.\n2003 ah DBCf chairman ah in hril.DBCF hlabu Lai tong in kan tuah suak.Falam Union vice president ah in hril ih,UNHCR ih sandapiah ruang ih thawngtla pawl Tihar jail ah tum 4 lai ka veh phah.\n2004 ah FUD president ah in hril ih,CRC fundraising committee chairman ah in hril.Sum Rs.20000 lai ka dilsak man.\n2005 ah Alagagpa university in MA Indian history in ka pass.Burma Charity Fund ( BCF ) sayama Van Zing,Airawn Ceu leh San Awi ( Thawng Hlei Kio ) pawl thawn kan din .\nHastal ah kan Laimi pawl thla 2 sung a lak in English ka zirh.\n2006 ah BCF hrang ah Australia in $ 3000 kan ngah.Charity Fund hi kum 8 sung ah Delhi ih Burmese group pawl ah cun sum le saw ih mi harsa,tlawngta bom tam bik ah kan rung cang.Rs.200 in Rs 1000 ciar lai kan bom fing fing.\nHimi kum ah M.Phil. degree ka theh.\n2007 ah Bangalore ih Bible tlawng ihsin India church history thesis ngan in doctor degree ka ngah.Himi kum ah USA ih Chin pawl pi le Lailun Foundation pawl in Zohthimtlakbik Lawmman in pe.Himi kum ah Saya Fai ih camping hrang ah Mizoram ah fund ka hung hawl ih Rs.50,000 lai ka hmu.\n2008 ah tuan ka duh nawn lo cing in Delhi ih Falam Laimi pawl in Falam Union president in tuan tir sal.DBCF in a vawei 2 nak ah Lai tong in hlabu kan tuah leh.\n2009 ah tling lo tlak lo cing in Pathian thu simnak crusade ka tuah ve.Pathian in i um pi nasa.Himi hnuah Saya Lal Nei Thang thawn Mizoram ah kan tlung ih,himi kum DBCF Saya Van Ram Uk camping hrang ah sum ka hung khawng la la.\n2010 ah Prospect Burma tlawng coordinator hna ka ngah.Leh hnu ah principal a rung cang ih tu tiang ka tuan.\n2011 ah Canada Calgary ih Laimi pawl in Tikhing Awnmawi lawmman in pe ih Rs.10,000 a keng tel..Himi kum tawp ah DBCF in hlabu kan tuah la la.\n2009 ihsin 2011 tiang kum 3 sung ah Delhi ih Laimi damlo 10 lai hrang ah ramdang ih um Laimi pawl hnenah sum ka dil sak ih nan rak zangfah ih nan run bom.A tambik le a tul bik hrang ah Rs.50,000 lai hmundang dang ihsin nan run kuat ih a mal bik hrang ah dollar 100 nan run kuat.\n2011 ah hin dil ka tum nawn lo cing in kha lai ih CRC president Ral Kap Tlung ih simnak in UNHCR card ka dil ih ka ngah.May thla ah interview in tuah ih ” Kan ram ah ka tlung ngam lo” ka ti.August thla ni 8 ah khan maw si President Thein Sein in rung tlung thluh uh in ti ih,President pa thu sim hnu ih interview ding cu siseh la,UN interview hi ka dil lo ding.\n2011 le 2012 sung ah Pu Tial Khal ih thuanthu ca uk ka buaipi ciam co.Tluanga tla in i bawm nasa.Ottwa,Calgary le Pu Tuan Ling ih nau tei sum bomnak in kan tuah suak.\n2012 ah DBCF in sunglawi zet in kohhran kum 20 kimnak jubilee kan lawm.2003 insin 2013 tiang ah hin DBCF ah kum tin DBCF chairman ka run tuan ring ring.Kum 2004 ah khan C.Lian Khuma in thla 4 sung,kum 2008 ah Pu Hlei Sum in thla 5 sung chairman an run tuan ih cu lo cu keimah tho tho in tuan tir.


Israel Le Hamas Thu Lawrkhawm - Chinland Today Media\nIsrael Le Hamas Thu Lawrkhawm\nNovember 17, 2012 1:25 am·0 comments\nGaza Ihsin A Rami Rocket Pawl\nAtufang Israel le Hamas karlak ih doawknak hi leitlunpi ih buaipi le ruahharpi bikmi pakhat a si ve. Khat le khat an doawknak hi a sosang nasa ih, Israel raldonak vanzam le tidai ralkap pawlin Gaza ah lut in an dolet. Hamas pawlin a hmaisa ah Israel thlanglam ih um mipi pawl cu rocket in an kap ciamco. A poi ve zetmi cu Hamas pawlih rocket hi a hmunhma nei loin duhduh nak hmun ah an tla. Ṭha te-ih controlmi a si lo. Cucing cun a cuih rocket pawl cu ṭih a nung zet. Kan dung Tlawngkai Nihnihni,12.11.12, zinglam ah khan Israel ram Kiryat Malachi khua ih inn pakhat cu rocket in a ngah ih mi pathum an thi. Cumi vek thilcangmi pawl cun rocket pawlih ṭihnunzia a langter.\nCuruangah Israel khawte, khawpi le khawlipi pawl cu cumi rocket pawlih kapngah pang ding ṭih in an um. A hleice in Tel Aviv khawpi hi Hamas pawl cun an tumbik. Mipi thawng tampi ih himnak hrangah Israel acozah cun a buai ngaingai.\nRocket Pawl Jerusalem Lam An Hoi Thlang\nHamas ralkap pawl cun the holy city tiih kawhmi Jerusalem lam hoi in, Gaza ihsin an rocket pawl an kap thok thlang. Hamas ralkap pawl cun Israel ih an parliament innpi kapsiat dingah an tum rero thu an sim. Asinan a cuih rocket cu Jerusalem khawlipi sungah tla loin lenglam ah a tla.\nHi thubuai ruangah Tlawngkai Nithumni, 14.11.12, ihsin ṭhokin Palestine mi 20 le Israel mi 3 an thi zo. Palestine hruaitu pawlin a thitu mi 20 lakah a malbik nauhak pa 5 a tel tiin an sim.\nZiangtluk In An Saitsuah Aw Theu\nA ngaingai ahcun Israel le Hamas karlak ih doawknak hi a rei zo. Atu ah an ṭhoksal lala mi men a si. A netabik 2008 le 2009 sungah Palestine mi 1400 olten thihhloh an tong. Gaza cu a siat nasatuk. Cumi hnu cun Israel le Hamas karlak boruak cu a ṭha deuh. Asinan Gaza ihsin Israel ah tuikum sung vial ah rocket in vei 750 an kap zo. A kaptu pawl hi Hamas pawlih controlmi cu a tamsawn an si nan hrekkhat cu Hamas pawlih theihpi lomi an si. Hrekkhat cu Hamas ralkap hlun pawl an si ih, hrekkhat cu ralkap lutpek pawl an si. Vei tampi cu Israel lam kapdan an zirnak ih an kapsinmi an si. Hrekkhat lala cu Hamas lo phuaihdang pawl an si. A phuaih tete an tamtuk. Cuvek phuaih lakih pakhat cu Jaysh sl-Islam an si. Jaysh sl-Islam phuaih cun kan dung August 8 ah rocket thawn an kap ih Egypt ralkap 16, Sinai ah, an thi dah.\nEgypt Acozah In A Ngaihsak Ve\nEgypt President Mohamed Morsy in naa-tak in a ṭong. Israel ih um Palestine palai pawl cu kawhsal ding Arab League le U.N. pawlah relsak dingin dil dingah a sim duh. Cun an Prime Minister khal Gaza ah vehvai dingah a fial. Asinan cuvek men cun Gaza le Sinai ih buainak cu a reh thei lo men ding. Cule Egypt cun sipuazi, economiclam, bawm ding cu pakhatnak ah a ret.\nAtufang ah Leitlunpi huap Harsaluan Sumpai (International Monetary Fund) thawngin $ 4 billion cu America ih bawmnak in an hmang thei. Egypt in cuvek cun Palestine pawl a ngaihsak lai-ah Hamas cu kom dingah a duhtuk lem lo. Egypt cun a ṭha deuhmi dinhmun an nei theinak ding a duhsak. Egypt cun Hamas cu jihadis timi Muslim si ruangih Christian dotu pawl cu kil le control dingin a fial a tul. Culawng ah Gaza cu hi hnakin a ong-aw dingih Turkey, Qatar le U.S. vek ram pawlih nasa zetih bawmnak cu an ngah ding. Cun Hamas cu Israel ram ih sinak kha lungkim in, upat in le hnemhnget in um dingah a fial a tul. Cuvek a si lo sung poh cu Middle East ah lungawinak le daihnak a um thei lo ding.\nGaza Strip Tuah Tharnak Dingah South Arabia In $500 million A Pe Ding


Covid 19 pianhmangthleng Omicron kan hmu saal an ti | Falam Online Media\nCovid 19 pianhmangthleng Omicron kan hmu saal an ti\nRamleng ihsin Myanmar ah luttu mipum 12 ah Covid pianhmangthleng Omicron kan hmu ti`n ralhraang SAC harhdamzung cun thu an suah.\nKawlrammi mipum 11 le ramdangmi 1 pawl an si tiah tarlang a si ih, cupawlcu bawmawknak vanzam (Relief Flight) thawn UAE ihsin raluttu le Malaysia, India ram pawl ihsin a ratu pawl an si tiah thusuahmi ah an ngan tel.\n“Covid natnak neitu lak ihsin pianhmangthleng Omicron rinhleh mina 22 an um ih ralkap siizung ah ceekfelbet a si tikah mipum 12 pawl in natnak an nei mi hmuhsuah a si” tiah SAC Ministry of Health zung in thu an suah ih “an mah pawl vanzam topitu zaten quarantine lutter an si” tiah an tarlang.\nSAC Ralhraang cun December 28 khalah ramsung ah Covid pianhmangthleng Omicron nat neitu mi 4 an um tiah thu an suah nan, an dam thluh ruangah kan tlungter saal ti`n cuih ni thotho ah thu an suah tiah theih a si.\n← Sniper thawn Ralhraang SAC ralkap 100 hrawng kap that zotu paralṭha Chin ralkap\nRalhraang sungthu a puut darh ruangah ralrin pekawknak thuhlapi an suah →\nRalhraang ziinan phur mawṭaw tlar an kap ih mithi 7 hrawng um


Pathian ih Tthatnak Ciingmang Aw - Chinland Today Media\nMarch 1, 2012 11:26 pm·1 comment\nNa tuahmi kip ah Pathian cu thei ringring awla, Amah in lamzin dik a lo hmuh ding.\n–\tThufim 3:6\nBible Siar Ding: Thufim 3:1-16\nJesuh cu Farasi pawl hnen ihsin hmun dangih a feh hnu ah, a dungthluntu pawl hnenah, “Daithlang hlah uh! Farasi le Sadusi pawl ih thilnu (leaven) khi raalring uh,” tiah a ti (Matt. 16:6). Dungthluntu pawl cu anmah te’n cuih raalrin peknak cu an ruatrel khawm ih an ruah ngahmi cu sang an ken lo thu a si. Ziangso an tuah ding? Cutikah Jesuh in, “Aw, zumnak mal pawl” a ti (c. 8). An hnenah caan tawkfang a um zo ko na’n, A parah an thin a harzet lai, ziangahtile an theithiam lo ruangah le an zumnak a mal ruangah. An hnenih thlaraulam thutak maksak a simmi an theih thiam lo ih sang an ken lo thu lamlam an ruah thei ruangah Jesuh in hiti’n a sim:\nCuti ih an rel ruri cu Jesuh in a theih tikah “Sang nan neih lo thu cu ziangah so nan rel duh rero? Nan zumnak a va mal so! Nan thei thei hrih lo maw? Mi thawng nga hrangah sanghlom nga ka phel kha nan thei nawn lo maw? An hlahmi bawm ziat nan sar ti na ciing nawn lo maw? Mi thawng li hrangih sang hlom sarih kha nan ciinglai maw? An hlahmi bawm ziangzat saw nan sar kha? (Matt. 16:8-10).\nPathian cu a liamcia caan lai ah ziangtluk in zaangfahnak a nei ti na ciing lai maw? Pathian in kan zate hrangah khuaruahhar thil tamngaipi a tuah. Cumi pawl kan thinlung sungih kan ciinken ringring ahcun kan zumnak in cahnak in pe dingih Pathian kan thangthat ding a si (Rom 4:20). Satan thu cu thlun duh loin ziangkim ah el ding kan si.\nBawipa cu lamzin tluan ah in hruaitu a si. Joshua in Jordan tiva a kaanlai ah Israel hrinhnam 12 hotu pawl in lungto pakhat ciar an laak ih Gilgal ah an dawl. Cumi cu Israel mi pawl in leiro parin Jodan tiva an tan thu an theih hngil lonak dingih raalrinnak petu dingah a si (Joshua 4:20-24).\nVei ziangzat meeng so Jesuh in A dungthluntu pawl hnenah khuaruahhar thil maksak le mangbangza A huham cahnak pawl a langter? Sikhalsehla hi tawkzawn ah dungthluntu pawl cu zumnaklam ah an tha a maltuk ih an Bawipa ih thusimmi theithiam baan loin an hlawhtling lo thotho a si hi!\nThlarau Thianghlim ih lamhruaimi le Satan ih bummi ih danglamnak cu riahsiatnak, ninghannak le thinharnak si loin lungawinak, nunnomnak le daihnak sawn langternak hi a si.\nNga ihsin Zirnak\nMi Thutthen Hlah\nHmailam ah Tlan\non March 1, 2012 at 11:49 pm\nTha lawlaw Sayapa, Ka duh tuk. Thazang ka ngah zet.


2010 A Hlum Bik Kum a Si Ding - Chinland Today Media\nJuly 10, 2010 3:03 pm·1 comment\nKan dungkum 2009 hi leitlun a hlumbik pahnihnak tiih hminsin a siih tuikum hi nikum hnakin a hlumsawn ding tiin Bureau of Meteorology pawl cun nitlaknak saklam Van um dan pawl an zingzoinak ihsin an sim.\nNitlaknak saklam ih nikhua hminsinmi a sang sinsin ti khal an hmu suak bet. Northern Africa hmun then khat, United States leh Middle East pawl khalin khuasatlam 50 degree Celsius lai an tuar zo.\nDavid Jones, National Climate Centre ih kumreipi tuanzo upa pakhat cun tui thlaruk sungih hminsin mihi leitlunih a satbik can tiih hminsin a si zo ih, 2010 ah hihnak in a sabet vivo lai ding a zum thu khal a sim.\nMiddle East, Pakistan le Beijing pawl ih nikhuat hminsin cu 40, 41 degree celcius a siih ahlan thuanthu ih rakum dahlo mi pawl an si. Hi nitlaknak saklam ih hmun thenkhat pawlih hminsin khal nasa zet in a sang.\nWorld Cup Ah Zo Pawl An Thiam Bik\nNobel Lawmman Rak Ngah Zotu Pawl 1901-2013\nBand Aid 30 Ah Hlasak Thiam An Tam Vivo\non July 13, 2010 at 7:19 pm\nsi a tha ve ko..tui hnu khal sa sin sin seh la cu lee leitlun minung pawl kan thi thluh ding ih a tha…si lo ah cun har sat nak kan tuar tam men..pathian nih le har sat nak in tuar siang tuk fawn …kan pathian hi a tha loo..


Tlang Hrap Kai Thei Ding in - Chinland Today Media\nTlang Hrap Kai Thei Ding in\nJune 1, 2017 12:09 pm·0 comments\nVirginia Phunsangtlawng ih zirhliahtu mithiam pawl in, mi tamsawn in tlang hrap an zoh tikah a hrap dan taktak hnakih hrap sawn ding in an hmu ttheu, a hleice in an bangcauh can lole thil rit an phurh can ah cutin an hmu cuang, timi an hmusuak.\nTlang ih a hrap lam an zum dan an relter tikah, degree 10 ih hrap mi kha degree 30 ih hrap, degree 5 ih hrap mi kha degree 20 ih hrap a si an zum thu an rel. A hraplam taktak an sim tikah, cutluk ih an hisap sual an zum lo thu an rel cio fawn.\nCuvek thotho hi kan nun ah a thleng ttheu. Thinharnak in in delh can le kan bangcauh can ahcun buainak tenau tete hman khi tum zet in kan ruat ih, cinfel harsa kan ti zet ttheu. Kan nun tlamtluan ih harsatnak kan ton tikah, tlang hrap tawhram ah to in, kei ih kaisuah thei ding ci a si lo, a hrap tuk lawmam tiah kan bei a dong ttheu.\nCumi cu Pathian Ttongkam ihsin thazang kan lak a ttulnak a si. Pathian Ttongkam cun, kan ttulhai mi theitu le cat bang lo ih in kilkhawitu Pathian lam ah hoi ding in in kaihruai. Isaiah cun, “Nan hmu lo maw? Nan thei dah lo maw? Bawipa cu kumkhua ih a hmun mi Pathian a si. Leilung hmuahhmuah tuahtu a si. Anih cu thabang le thacem in a um dah lo; A ruahnak cu theih ban ding rual a si lo. A bang mi le thacem mi pawl cu an tha a cakter sal,” tiah a rak ngan (Isaiah 40:28-29).\nHupphurhnak le ttihnak ruangah kan ton mi harsatnak pawl kan pahtlang ngam lo can ah siseh, cawlhsan kan tum can ah siseh, thazang petu kan ttul. Isaiah thotho in, “Sikhalsehla Bawipa a rinsantu cu an tha a tlung sal ding. Muvanlai vekin thlapharh in an zam ding. An tlan khalle an tha a bang lo ding; an feh rero khalle thacem in an sawn dah lo ding,” tiah a rak ngan (Cang 31).\nCuruangah, kan ton mi harsatnak tlang hrap kai thei ding ah Bawipa cu in bawm ding in a man cia ringring timi hi kan thazang lak hramthoknak si hram seh.\nSirhsan: Theih lo mi cangantu ih “A Difficult Hill.”


Thoknak Ding Hmun Umsun - Chinland Today Media\nThoknak Ding Hmun Umsun\nJuly 31, 2009 11:18 am·0 comments\nKan lo sim zo nain atu ah kan sim saal ko pei: nan pom ciami thuthangttha siar lo thuthangttha dang simtu cu camsiat si ko seh. – Galati 1:9\n– Saam 54-56\n– Rom 3\nCabu suahnak company pakhat in cabu thar pakhat hrangah lungkimnak ca ngansak ding in dil tikah ka lung a awizet. Cuih cabu in mino pawl kha a thlengh awmi hih leilungpi ah Pathian hrangih nung dingin a sawmngiar nain Pathian thawn kan pehtlaih awknak hramthoknak cu Jesuh Khrih ih rundamnak a si ti a sim lo.\nCuih cabu ngantu pa cun san thar ah thlaraulam ih kan nunnak cu thil ttha tuahnak parah a tthum. Khrih ih rundamnak kan zumnak parah a tthumh lo ruangah lungkimnak ca ka ngan sak duh lo.\nKawhhran nungphung cu zamrang tein thlengh awknak a si. Thuthangttha dang zamrang te’n an pom ruangah Paul cu a mang a bangzet (Galati 1:6). A simmi thuthangttha cu milai hnen ihsin ngahmi a si lo, Jesuh Khrih Amah rori ih phuanlangmi a si (cc. 11-12) a ti.\nThuthangttha diktak hi kai hnget uhsi! Kan sualnak ruangah Khrih a thi, phum in a um, thiamcoter mi kan sinak dingah a tho saal. Pathian hmai ah mifel kan sinak a phuang (Rom 4:25, 1 Kor. 15:3-4). Himi thu lawng in a zumtu hmuahhmuah hrangah Pathian ih rundamnak huham a pe thei (Rom 1:16). Pathian hrangih nun kan duh ahcun himi hi a thoknak ding hmun umsun a si.\nMi zohman in ka ttul lo a ti thei lo,\nA sualnak ngaidamnak cu;\nMi hmuahhmuah zumnak in Khrih hnen ra ding an si,\nA sungah nun thar nei dingah.\nPathian ih rundamnak laksawng cu zumnak kut in laak ding a si.\nA Si Ko Na’n\nPathian Ih Pomnak


A Hnenah Sumpai An Ret Ciamco Ih A Tlanhlo, Amah Ruangah Mi Pakhat A Thi – Meifar\nA Hnenah Sumpai An Ret Ciamco Ih A Tlanhlo, Amah Ruangah Mi Pakhat A Thi\nSeptember 24, 2021 admin Myanmar 0\nShan State, Namtu khua ih um nu pakhat hnenah vengsung mipi pawlin sumpai an ret ṭha ṭheu. A kut sungah sumpai tam zet aum hnu ihsin a tlanhlohpi tin tualsung mipi pawlin an rel.\nMibumtu ih hmin cu Daw San San Htwe a si ih fate pahnih nei a si. Sumpai ziangzat ciahciah a tlanpi ti cu an thei lo nan a tingtel a si an ti. Bumtuar pakhat in, “A hlan ihsin a hnen lawnglawng ah sumpai kan rak ret ṭha ṭheu. Kumkhat hnuah kan suahsal ṭheu, a hnenih sumpai rettu cu an tam tuk.\nKan sungkhat pawl le ka ruapi pawl khal a hnenah sumpai an ret thluh. Amah thawn khalin kan nel aw tuk, tuikum thla 8 thla ah a tlanhlo, sumpai kan suah ding thla a si. A tlanhlo hlanah bike a mawng ih sikhan ah ka feh ding in ti ta. Ni 2 hnuah a innsang pawl khal a dung thlun in an tlanhlo thluh” a ti.\nSumpai retnak saving pathum a kai ih thlakhat ah 50000, ting 1 ret ṭheutu hi minung 100 hrawng an si. Win Myint Moe Company ah hnaṭuan lai a si ih company sumpai ting 200 khal a tlanhlopi.\nSumpai tam zet thawn a tlanhlo ih aumnak an thei nawn lo, Popa lamah a tlan ti lawng an thei. Daw San San Htwe hnenih sumpai rettu Ko Po Ko cu thisen sang nat nei a si, Daw San San Htwe a tlanhlo ti a theih veten a thisen sang a suak ih a thi.\nHringtu A Nu An Kaih Ruangah Ralkap Pawl A Kap\nKhua Urkangtu Ralkap Pawl Cu An Tlunglam Ah Bomb In An Rak Puah


Philippine Haiyan Thlisia Ruangih Mithi 10000 An Kim Ding Zum A si - Updated - Chinland Today Media\nNovember 10, 2013 12:55 pm·0 comments\nPhilippine ih phusing thlisia Haiyan ih a siatsuah ruangah mi thi 10000 lenglo an um ding tiah an zum.\nTacloban khua hi a zaten a siatral thluh ih rilrawng le ei ding neilo vakvai, um hmun neilo in mi ziang maw tizat an um phah zo. Thlisia ih a nuainat biknak hmun Leyte tikulh ih palik bawipa cun mi 10000 lenglo an thih phah ding ka zum tiah a sim.\nHaiyan thlipi ih a fehnak lampi ih khua le inn cu zatek 70-80 tluk an siat thluh ih Baser khawte pakhat ih um mithi theihfiang mi hman ah mi 300 an kim zo tiah AFP thuthang cun a tarlang. Samar tikulh kiangkap ih um khua le ram in nasa ce in an tuar ih mi 2000 lenglo tluk mihlo an um ti khal in theih fiang a si. Himi lo mi thi le mi hlo khal ziang maw tizat an um zo nan fiangfel te ih theih a si hrih lo ruangah thuneitu upa pawl in antarlang hrih lo.\nMithi mi 10000 a lan ngaingai a si ahcun Philippine khawpi ih mithi um tambik ṭum a si ding. 1976 kum ih a natlam 7.9 linghnin, Moro Gulf ih a thlen ruangah mi 5000 ihsin 8000 karlak tluk in an rak thihphah zo.\nHi tiih thlisia phusing na ih philipine a nuai ruangah a inn hnen ram a simi Vietnam khal ih khua ṭhenkhat ih minung 600000 pawl cun an um hmun an rak ti lawng.\nHaiyan thlisia cu tlawngkai ni 5 zan in Philippine a nuai thok ih tlawngkai ni 6 zanlam tiang a nuai ciamco hai. Himi thlisia ruangih a thimi pawl cazin an lak tikah Tacloban khawpi le a kiangkap ah a malbik mi 10,000, Samar ukram ah mi 200 hrawng an thih thu Reuter, BBC le theguardian thuthang cun an ngan.\nThlisia lawng siloin, ruahpi thawn, tilian thawn a nasatuk ih a tamsawn cu tilian ruangah an thi. Tacloban khawpi ih tipikap (beach) in tidai a kai ciamco. Thing pawl a kiak, a tlu, inn pawl a siat, meisatha ban pawl khal an siat, zin pawl thingkung kiakmi le tlumi in a kham, cumi lakah miruntu pawl in mi run ding an hawl ih miruak khal a tam vivo ding an zum.\nMi thawng tampi inn le lo nei nawn lo in an um. Aaron Aspi cun, “Kum 25 sungah hivek thlisia kan tong dah lo,” a ti. Tsunami tisuar vek a si, tisuar a kai nasa tuk ih vanzam bualrawn hmanah tidai meter 4 (pi 13 zikte) lai a li ih a siat zikte, ti a si. Thlisia a hran hi nazi pakhat ah peng 185-275 karlak hrawngin a hrang. Tlawngkai ni 6 zanlam cu a reh vivo ih Vietnam lamah a va thawnaw.\n# Thuthang hi Admin Van Bawi Lian le Editor Henry Mang ih lawrkhawm mi le remkhawm mi a si.


Bomb Puak Ruangah Nauhak 3 An Thi – Meifar\nBomb Puak Ruangah Nauhak 3 An Thi\nNovember 28, 2021 admin Myanmar 0\nMyanmar ramsung buainak ah bomb puak thuhla hi theih ding a tam zet zo ruangah vahsuah tikah ralring a ṭul tuk. Magway Division, Pakokku District, Mya Thida tili kap ah bomb a puak ih nauhak 3 an thi, pakhat khal hliamhma nazet a tuar ih siizung ah an tuamhlawm rero lai.\nTualsung mi pakhat in, “November 27, 2021 zanlam nazi 5 luan nazi 6:00 hrawngah bomb a puak, Bomb puaknak hmun hi mipi tamnak hmun ah a si, mipi cawlh hadamnak hmun a si. Hnawmbawm kiangah bomb a puak” a ti.\nBomb puak ruangah hnawmbawm sungih bursia hawl rero lai nauhak kum 7 mi Maung Nyein Thar Aung, kum 12 mi Maung Aung Htike cu hnuailam taksa tan in a hmun ah an thi. Hnawmbawm kiang tokhan parih to nauhak pahnih khal hliamhma nazet an tuar ih siizung an thlen hnuah pakhat a thi.\nKiangkap um in, “Tokham parih to Mazin Nwe Aung le Ma Kyaw Kay Khaing khal bomb puak ruangah hliamhma nazet an tuar. Mazin Nwe Aung cu siizung an thlen hnuah a hnukcat, mibawmtu pawlin hliamtuar pawl hi siizung ah an tlanpi. Tokham parih to nauhak pahnih ih nulepa cu meisa cetzung ih hnaṭuantu an si.\nMual liamtu nauhak pathum pawl hi nun harsa zet hlir an si, hitin mipi tamnak hmun ah bomb a puak cu kan thin a nuam lo zet” a ti. November 24 khalah Sagaing Region, Monywa tlawnginn kiangah bomb a puak ih nauhak kum 10 hnuailam pathum an thi tin Voice of Myanmar thuthang sungah an tarlang.\nThailand Ram Ih Hnaṭuan Kawlram Mi Cu Cetzung Par Ihsin A Tla That\n5 D’ Thawn Phun 10 Rak Ongtu Tlawng Sayama Cu Miphyo Keng Nawn Loin Meithal A Keng >>>


Russia cozah in Raldo Helicopter thawn Ukarine ralkap an cilnuai lai zuknung thlah darh - Falam Online Media\nRussia cozah in Raldo Helicopter thawn Ukarine ralkap an cilnuai lai zuknung thlah darh\nKa-52 raldo Helicopter thawn Ukarine humhimtu ralkap pawl an kap lai video cu March 18 ah Russian Defence Ministry in online ah a thlah darh.\nPutin in Ukarine luhcilh dingin thu a suah ni ah Russia raldo Helicopter 200 lenglo an hmang ti a si ih, atu Russia Helicopter raldo lai video an thlah mi khalah amalbik Helicopter 5 a lang.\nRussia raldo Helicopter cangvainak cu Kyiv khawpi kah nak ding hmun remcangzet Hostomel Airport ah a si ih February 24 ih zuk mi a si.\nLeipar ih cangvaituding Russia ralkap pawl phurtu MI-8 Helicopter kil phahin an ṭum nak ding lamziin a sial sak.\nTanglam ihsin Helicopter kahnak bomb meithal le meithal pangai thawn Ukarine ralkap pawl in an kap nasa nan a tamsawn cu a hrial thei ih kah ngah nak cu a malte ti`n Russia cozah cun thu an suah.\nRussia hin tuhlan khalah Hostomel Airport an lak lai video an thlah zo ih, Ukarine cozah khalin Russia vanzam an kap lai le Tank, raldo mawṭaw tivek an siat sak lai video cu online ah an thlah darh ve. Atakin an doaw hlei ah thinlung ruahnaklam khalin an doaw phah a si.\nSiarbet : Russia cozah in Kyiv khuapi kiang, Hostomel Airport an lak lai Video an thlah\nUkraine airport (Hostomel Airport) an lak lai video cu Ministry of Defense of Russia in online ah an thlah darh.\nTanglam ah Video zoh ….\nHostomel airfield cu Antonov airport thawn umkopmi a si ih Ukraine ram, Kyiv khawpi nitlaknak saklam ah a um mi a si.\nKyiv khawpi kah nak ding hmum remcang zet Hostomel airfield cu February 24 ah Russia ralkap in an kap thok ih, Ukraine ralkap thawn nasaten an do aw hnu, February 25 ah Russia cozah in kan lak suak thei tiah an phung.\nDoawknak ah Ukraine suanvawr zetmi Leitlun vanzam tumbik Antonov An-225 ‘Mriya’ vanzampi a siat phah.\nThe world’s largest plane, known as the “Mriya” (“Dream”) has been destroyed in Ukraine, video footage has confirmed https://t.co/XxfB4svGMK\nMarch 12 ih thlah mi Hostomel airfield an lak lai video sung a lang dan ah Russia ralkap pawl Airport ih an ṭum hlan ah hmun hla ihsin an rak kap hmasa si in a lang. Russia ralkap pawl vanzam thawn an ṭum zikah airport kiangkap cu bomb khu le meikaang khu a khat zo.\nA thok ahcu Ukrainian Ministry of Internal Affairs in Hostomel airfield pumhlum an lak ngah lo tiah thu an phuang lawk nan cuih ni thotho ah “Russia ralkap pawl hrang hman tlak nawn lo khawp ih a siat zo mi airfield cu Russia pawl in an control zo” ti`n an phuang saal.\nRussia bat bikmi Kyiv khuapi lak nak ding hmun remcang a si bangin Ukraine cun ziinkong phunphun hawlin dung a siip lo ih ralthuam phunphun suah in Hostomel airfield lak an tum saal ih doawknak nasazet a suak.\nDoawknak ah Russia lam an tuar na zet tiah report a um ih, cuih ruangah peng 40 tluk sau, raldo mawṭaw, tank le bomb meithalvuah mawṭaw phunphun cu Kyiv khuapi cilnuai dingin Hostomel airfield .\nziin zawh in an poksuak a si.\nHostomel airfield cu Ukraine ralkap in kan lak saal thei zo tiah an phuang nan Russia lam in kan kut ah a um an ti ve thung.\nHostomel airfield doawk thu cipciar in na siar duh le hinah hmet Battle of Antonov Airport\n← Headquarter suahsan ruangih mi sawisel pawl cu ningzak ding khawpin CDF ralbawi in a kap leet hai\nChinland Defense Force – Zanniatram an din suak →


Chinland Today Media Director Chin Ramkulh ah Ziang A Tuah Tum? - Chinland Today Media\nChinland Today Media Director Chin Ramkulh ah Ziang A Tuah Tum?\nDecember 11, 2015 1:24 pm·0 comments\nSalai Van Bawi Lian le a fapa Bawi Hu Lian, vanzam parah\nChinland Today Media Director Salai Van Bawi Lian cu a nupi fanau pawl thawn aveihnihnak Chin ramkulh a tlawng ih, tuini 11 December 2015, ah Chin khawpi pakhat a si mi Tahan an thleng. Kan dung kum December 9 ah aveikhatnak Chin ramkulh a rak tlawng dah zo.\nTuitum ih Chin ramkulh a tlawnnak san bik cu Chin ramkulh tilian ruangih harsa tuarpawl bawmtu Chinland Today palai thawn meeting tokhawm ding a si. Macau ih Chinland Today palai pawl, Yangon le Kalay ih palai pawl thawn meeting to khawmnak an nei ding.\nChinland Today palai pawl thawn Zote, Van Kio, Chinsuh le Salai Van Bawi Lian\nChin ramkulh tilian ruangih harsa tuar pawl hrangah palai pawl thawn hmalaknak an nei bet tum ih Chin Hill Resettlement Concert hrang khalah hmalaknak a neih pi tum thu Salai Thawng Thawng Ray in a sim. CT Media director Salai Van Bawi Lian hi Chin ramkulh ah thla khat sung a caam ding.\nSalai Van Bawi Lian hi Chin tong ih Media upabik Chinland Today Media hotu lubik le website tuah suaktu a si. Chinland Today a hohanak kum 14 lenglo a kim zo ih tuini tiang Chinland Today cu Chin Media, Chin tong ih Media cakbik le zohtu nei tambik pakhat a si.\nChinland Today Award ngahtu pawl thawn- Salai Van Bawi Lian, Salai Thian Lian Ce, Mai Kimmy, Salai Za Ceu Lian ,Van Kio le Zote pawl thawn\nSalai Van Bawi Lian hi Falam ah phunhrek ihsin tlawng arak kai ih kum 11 lenglo Falam ih a um hnu ah, Haikhawl ah kum 3 lenglo tlawng a kai peh bet. Ram thatlonak ruangah Mizoram, Aizawl ah ca a zir ih Greenland High School ihsin phunhra a ong.\nDelhi ah kum 6 lenglo a um sungah Oxford tlawng ah phun 11-12 a kai ih Delhi University, Hans Raj College ah B.com a kai peh bet. Delhi phunsang tlawng arak kai lai khalah Chin Student Union ah hruaitu pakhat si in, cangvaihnak nasa ten a rak nei.\nSalai Van Bawi Lian le a a thainu Mai Malsawm Par\nTuikum 2015 ah Melbourne ih phunsang tlawng thabik pakhat a si mi La Trobe University ihsin Business Management a theh suak. Atu fang ah Chin Community of Victoria khalah hruaitu a si ih tlawng kai phah in Melbourne ih Chinmi pawl hrang tonglet hna a tuan phah.#\nChin Ramkulh Ah Tlawng Saya/ma 1500 Hna Pek Ding


Zanniat nunphung (lo thar lak daan) | Radio Veritas Asia\nZanniat nunphung (lo thar lak daan)\nFalam pengah lo ram hi bulpak mai pupa ram ti le tlangram, zo ih bul asi lo tin a um. Khua kip ih ram sung khalah bulram le tlangram tin a um cio. Lo thlo tha lo ram cu bul ram ah an nei ih ram sia deuh nak cu tlangram a rak si. Tlangram cu thloh ding ih a ham hmaisa in a thlo ding. Bulram cu a nei tu pa hnen ah dil a tul.\nBul ram nei tam lo pawl in bul ram nei tam mi te hnen ah an va leng. Na bul ram khui tawk hman thlo lo ka duh asi tin a dil. Ram nei pa in kum ruk sung thlo ding a si ih "lo nga" paisa cu zat I pe aw tin a dil ve. Cu lole rak thlo ko uh, kan ni thlo ding, Bulram dang a um khal a ti thei. Cule thingkung tha pawl cu tha ten fing khawi aw. Duh tawk in hau men hlah aw tin a sim.\nA thlo ding lo ram cu an va zoh ta. Ramri an zoh a si. Lo ram ramri hi thawn dan a si lo. Ramri lungphun cu siat dan khal asi lo ti cu mi zapi in an thei ih an thlun. Cuhrangah lothar an thlo tikah ramri vekin an thlo ding. Cun lo ram pakhat cu a kau tuk in tuih kum ah a zaten a thlo thei lo ding asile, lo pakhat cu lo lu le lo taw tin an nei cio vekin lo taw ihsin an thlo thok ta ding. Ziangahtile lotaw lam ah tumsal in thlo dan a si lo. Lo taw lam tumsal ih thlo tu cu a thi thei asi tiin an zum theh. Asinan an lo cu khat lam kap in lo taw ih sin a thlo thok ta pei ih khat lam kap cu hmaikum ah a thlo sal ding.\nLo fingkhat cu a laifang in a thlo ta ih hmaikum ah lo taw lam ah tum sal in thlo dan a si lo. Cumi cu lothlo tu hmuah ih ralring bik mi a si. Lo ram pakhat cu ruahpi cem zik leilung a ro hlan, a hak hlan October thla hrawng ah rampi zaten, tu hmui in an thlo fai ding. November thla ah tuhmui in an thlo fai ding. November thla ah lo sung um zanthing hau tul pawl an hau pei ih a thing tek le a zim pawl tla an tan theh pei. Hrampi le thing hnak pawl cu a ro ih a rop ding.\nCutheh cu a duh nak hmun ah lo thlam sak ding a tuah pei. February le mareh thla ah an lo hrampi le zanthing ro pawl cu meisa an ur kang pei. Hrampi le thing hnah pawl a kang theh zo. Lo thlam a sak pei. Deu te khal a sak cih.\nA kang fai lo mi khawm ding in a thok. A kang fai lo mi cu an khawm ih ur kang sal dingin hmunkhat ah a bur a bur in an ret. Lungto pawl an khawm ih cang an dawl phah. An khawm mi cu meisa in an ur kang sal theh. Cutikah a cuih lo cu rawl ei, in ding fangrit ding a si thlang. Hi thu cu U Za Thuai ih ngan mi sungih kan run tarlang mi a si.\nLo an rit\nLo sungih an cin ding mi cu vainim, laifang le mai te zil tla an si. Thal rawl kan ti mi phiang, Busul le Buhlur hi cin kum an nei. Kum thum ah veikhat phiang kum tin an tiih phiang kum theh le Busul kum cu le Buhlur kum tin a um vekin an cin theu. A kum vek si loin duh tik poh in thal rawl an cin dah lo. Ra the hi cin kum a nei lo. Lo vah an tiih lo thar an hawl kum ah an cin theu. Cu lole pakhat thlo loin zan thing le hrampi a vat ih ur kang mi vutzam lakah an cin ih rathe cu tha zet in a rah theu a si.\nLo rit tik cu hi hnatuan mal fang a si hrang ah fala le tlangval pawl an sawm aw ih an duh mi lo rit te lo ah a burbur in an feh theu. Inntek te in rawl ci an keng, lo an rit tikah lo taw ih sin an thok lo. An lo taw ramri ih sin an lo vorhlam ri tlang ah artlang in an um. Rawlcin an thok ih an lo keh lam ramri an thleng. Cui sin an her ih vorhlam ramri tiang, tiin an cin ih a net nak ah lo ihsin an inn lam hoi in an cing theh ding. An ti duh nak cu kan cin mi hi lo rawl cu inn ah a thleng theh ding ti can a si.\nZanniat nunphung (lo thlo thu)\nZanniat nunphung (Um tu ziaza)\nMahlemah rinsan awk tul zia\nSiangpahrang kuthnuaipa le Siangpahrang Fapa ih thuanthu


Myanmar : Kum 1000 luan zo hrawng ta siding zum um mi Rohlu phorh suak | Falam Online Media\nPyu (ပျူ lole ပျူလူမျိုး) phunhnam pawl ih thlanmual hlun siding zum um mi cu Magway ramṭhen, Minbu Township, Chaung Kauk khua kiang mual ah hmuhsuak a siih khua kiangkap mi bur in hlanlai rohlu thliṭha hmusuak beisei in Lei an laai ciamco.\nOctober 6 ah hih hmun ihsin hlanlai thilri siding zum um mi puumṭek ṭhi, bungrua le hriamhrei ṭhenkhat hmuhsuak a si timi thuthang a suak ih khua kiangkap mibur in Leilung an lai ciamco ruangah hmunram neitu in khua uk hnen ah a report.\nṬuanvo neitu in lai nawnlo dingin mipi hnen ah a sim than nan October 10 zaan tiang an lai thotho ruangah palik an ko ih mibur ṭhekdarh dingin methal zuun 6 an kap tiah BBC cun a tarlang.\nAn phorhsuak mi bungrua, puumṭek ṭhi le hriamhrei ṭhenkhat pawl cu tuhlan kum 1000 luan hrawngta siding zum a um tiah Magway Division Archaeologist Ye Lwin in BBC hnen ah a sim ih thuciang theisuak dingin zingzoinak kan nei lai a ti.\nPyu miphun cu Tibetan-Burmese cii rawi phunhnam lak ih Myanmar ramsung khua toh hmaisabik an si ding tiah zumnak a um ih 4th-5th AD hrawng ah Irrawaddy tipikap tluan ih khawsa an si.\nPyu miphun cun Myanmar ram laifang tak ah Tagaung, Halin, Maingmaw, Binnaka, Beikthano, Sri Ksetra timi khua pawl an toh ih, 8th century thok lam, Nan Kyauk raltho ṭum ah ṭhekdarh ṭheh an si ih Karen, Mon phunhnam ah fin aw in an hlo lan ta tiah Wikipedia ah an ngan a si.\n← Covid 19 mina tuamhlawmnak dingih Cinema zung 4 hlu tu Lwin Moe le U Tin Maung Win\nIsrael, Syria le Lebanon ram thum ah Kangmei rapthlak suak →


Bill Richardson in ralhraangbawi Min Aung Hlaing hnen ah Thuhlapi 3 tiamkam | Falam Online Media\nUS Journalist Danny Fenster thlah zalen ding thu thawn pehpar in bulpak vanzam thawn Naypyidaw ih a ratu Bill richardson le ralhraangbawi Min Aung Hlaing cu November 15 sunhnu ah hmaton thureltlangnak an nei tiah theih a si.\n“Hmaton thureltlang nakah thuhlapi 3 an rel. Cun, a hnen ah Danny Fenster kan thlah cih” tiah SAC ralhraang ṭuanvonei ralbawi Zaw Min Htun in NP news hnen ah a sim.\nThuhlapi an relmi 3 pawl cu Kawlram Covid 19 dokhamnak hrang hmalakpi ding, Mihring Lainat bawmawtonnak hrang bawmnak pe ding, SAC cozah le leitlun rampicang pawl pehtlaihawknak tluang thei dingin lamzin sial sak ding tipawl an si ih cumi 3 tuah suak dingin Bill richardson in ralhraangbawi Min Aung Hlaing thu a tiam tiah Zaw Min Htun cun a ti.\nBill richardson le SAC ralhraangbawi Min Aung Hlaing cu kandung November thlathok lam ah hmaton thureltlangnak an rak nei dah zo ih cuih ṭum ah SAC ralhraang kaihkhihmi Danny Fenster thuhla rel tel lo vekin Bill richardson cun a rak rel dah.\nAsinan, a tlung saal hnu reilote ah ralhraang pawl in Journalist Danny Fenster an thalh saal mi le Bill richardson in a rak hmuak saalmi pawl cun thusutding tamzet a suakter.\nSiarcih : SAC ralhraang in rinlopin Journalist Danny Fenster thlah zalen saal\nBill Richardson cu US cozah hrang UN palai rak ṭuan dahtu a si ih New Mexico cozah ṭuanvonei dinhmun in kum 10 kim zik, US cozah hruaitu a rak si dah.\nAung San Suu Kyi thawn khal rualṭha an rak si nan, Rakhine ram ih rohingya pawl an that ciamco ṭum ah mipi lam ṭang loin ralhraang pawl a dinpi ruangah kum 2018 ihsin ASSK thawn an pehtlaihawknak a bot cat.\nCuih ṭum in ASSK thawn pehtlaihawknak an nei nawn lo nan Min Aung Hlaing in rampi ukhruai thuneihnak a la tir ah “na thu neihnak hlit lawk in ram hruaitu dingah midang kian lawk aw” ti`n ASSK hnen ah a sim.\nKawlram bawm dingah UN le ramdang cozah pawl bawm dil theih nacingin SAC ralhraang in Bill Richardson lamlam bawm an dil nak san cu “ASSK a rak dem ruangah a si thei” ti`n The New York Times in a tarlang a si.\nSiarbet : Ralhraangbawi Min Aung Hlaing in Journalist Danny Fenster a thlah saal nak san\n← Ralring : Mipa pahnih phuraw in Mawṭaw cycle to an siang nawn lo\nSAC ralhraang pekmi Pinsin Lakha cohlang dingin NLD palai hlun pawl timlam →


Kei Cu Ka Lungkuai - Chinland Today Media\nKei Cu Ka Lungkuai\nJanuary 18, 2017 1:40 am·0 comments\nAnih cu khawpi tenau pakhat ih um, inn ih um ve maimai ttheu, sunmang tampi neitu fala tleirawl zaran a si. Amah khal hnattuan hlawhtling nei zo a si nan, tlangval zaran pakhat a si ve. Hualvan in a tonawkter hai ih, an duhdawtawk hnu cun tlangval in fala cu tthansohter ve a duh. Fala cun tlangval cu a ziangkim ah a ruat. Tlangval in fala cu midang hmuahhmuah hnakin a theifiang fawn. Fala hrangih a ttha ding mi ziangkim somdawl a duh. Fala khal in tlangval ih lungawinak ding tapoh cu tuah a huam ve.\nTlangval in fala cu inn ih hliahkhuhnak ihsi suak in mahte ding thei mi pakhat siter a duh. Zatlang nun ih harsatnak diktak pawl hmaton ngamtu, hnattuan neitu pakhat siter a duh. Ziangahtile, hmailam can ah amah pakhatkhat cang pang khal sehla, a rung nun khawsuah thei a duh. Curuangah catbang lo in a kaihruai ih, thil dik lo a tuah pang can khal ah, hrothak deuh phah in nun a sim. Fala ih tthatnak ding hrangah fala cu a hruai vivo. Lehhnu cun fala cu a hung hlawhtling ih tlangval tampi in an run ngaihven. E, a hmel a ttha ti kha ka rel tel ta maw! A hni siamsi mithmai cu mi tin thinlung nuamter theitu a si.\nCan a liam vivo tikah, fala cun mahte rinsanawknak a nei sinsin ih, a hlawhtlinnak khal a sang bik dinhmun a thleng. Asinan tlangval cun a sir ah umpi in, lamzin a kawhhmuh ringring ih, tthangso sinsin ding in a nor lai. Hmansehla fala cun tlangval in ruahnak a pek cu a duh nawn lo. Ziang ka tuah ding timi ka tthencat thei tuk zo tiah a ruat. Tlangval in a normawh ringring fawn ruangah an remawklonak a karh sinsin fawn. Tlangval ih a normawh ringring mi cu fala in a theithiam nawn lo. Curuangah an to aw thok. An buai. Fala in, “Na thu thlun ringring ding ka si ce lo, ka hrangih ttha bik cu ka ruatcat thei thlang. Ka hlawhtling zo. Ka sinak vekin lungawi zet ih i cohlang theitu ding tlangval tampi an um ko. Cumi na lungkim lo asile, tlan hlo men aw,” ti phah in a feh san.\nTlangval cu a thin a na. Inn ih um menmen fala zaran a si lai ihsin a rak duhdawttu tlangval cun, fala in a ttha lo zawng ih a hmuhnak san a theithiam lo. Mahte ding thei mi siter duh ringringtu, hlawhtlinnak karbak pakhat a kaisuah tinte’n a rak uang aw ringringtu a si cing in, ziangruangah cuvek a ttongsuak thei ti a theithiam lo.\nCuruangah hiti’n sim phah in a fehsan ve:\n“Na hlawhtlinnak ruangah na thluak sungah duhawknak a suak ih, na hrangih ka lungput hi na thinlung in a hmuh thiam lo phah a si men thei. Na nun ah hnattuan le hlawhtlinnak um lo in, fala zaran men na si lai ah ka rak lo duhdawt. Ka tumtah mi cu nangmah thapek ringring, na thanau lo ding ih lo tuah ringring hi a si. Can tampi kan hmang tlang cing in ka hrangah ziang na si ih, na hrangah ziangvek saduhthah ka nei timi theithiam ding in ka lo tuah thei lo ruangah ka hlawhsam a si ko ding. Na hrangah a ttha bik lawng ka duh, keimah hnakih hlawhtlinnak na ngah tam ka duh. Ka rak tuah ngah mi thil dik lo na tuah ve lo ding ka duh. Cumi cu ka lo kaihhruai le hranhram ih ka lo kawhhmuh ttheunak a si. Na saduhthah mi hmuahhmuah ngah hram ding in duhsaknak ka lo hlan.”\nTlangval cun pakhat le pakhat hrangih sersiam mi an si veve ti a thei. An pahnih an lungawiterawk tluk in zo dang hman in an lungawiter thei lo veve ding ti khal a thei. Asinan a lungkuai thinna tuk ah, an karlak thu ahcun, lehhnu tiang in ziang dang hman a ttongsuak thei nawn lo. Fala khal in lehhnu ah a run theifiang sal nan, khua a tlai tuk zo ih dam sung sirawknak thawn a nun a run hmang ve.\nVei tampi ahcun in duhsaktu taktak pawl parah thinhengnak a suak thei. Asinan in duhsak taktaktu, kan hrangih a ttha bik lawng duhtu an sinak kha theihhngilh pang ding a si lo. Na nun dunglam kha malte vun ruat awla, na nun ih a rak teltu mi thupi kha vun hawl sal aw. Amah vek um lo sehla, tuini ah ziangvek na si ding timi kha ruat hngilh hlah. Cuvek minung ih man neihzia theithiam ding in na thinlung sungih hngalnak, puarthaunak, duhawknak tivek kha a dang ah na ret ta khal a ttul.#\nMore from my siteChin Deirel Arsi Rev. James Ṭial Dum Cu Zo A Si? A Thuanthu LaktawiPhunkhat Tlawngta Pawl Hrang Ca-ukpi Ukkua, Bala Ca-uk Le Tlawngfawm Alak In Pek DingFalam Hruaitu Pawl Sawisel Kan Tuar Ngam Lo Tuk Maw Si?Falam Canmari Tlawng Inn Rangva Si Hnih An Ṭheh FelThlengawknak A Thleng Rero Mi Kan Hmu Thei Lo A Va Bang Ve!Singapore Ih Inn Hnaṭuan Bawmtu Hrang Kilhimnak Tuah Ding: Lungawiza Thu


Siizung Ah Mak Zetin Damlo Pawl An Hlo Cingcing – Meifar\nSiizung Ah Mak Zetin Damlo Pawl An Hlo Cingcing\nSeptember 22, 2021 admin Leitlun 0\nSouth Korea ramsung ih um Gonjiam Psychiatric Hospital cu siizung danglam zet a si, damlo pawl mak zetin an hlo ṭheu. Cun, damlo an tuamhlawmmi a tam sawn khal an thi, damṭha zo suak zikte pawl khal an suah hlanah an hlo thutthi ṭheu.\nZiangtin an hlo ti khal an theithei lo, curuangah damlo pawl ih innsang in siizung cu taza an cuai. Siizung neitu khal 1990 kum ah ramdang ah a tlanhlo, siizung cu an khar lawlaw ih zohman lut/suak an siang nawn lo.\nLeiltun ih siizung ṭihnung bik an timi a si, CNN thuthang khalin leitlun ih siizung rapthlak bik tin an rak tarlang zo. Siizung lam ṭuanvo neitu pawlin sumpai lam an tlaksam ruangah siizung an khar thu an rak phuang ve.\nHimi siizung sirhsanmi 2018 kum ah “Gonjiam: Haunted Asylum” timi zuknung movie an tuah ih a hminthang zet. Siizung thing reprep cu cozah lamin zohman lut an siang nawn lo nan a thupten lutthup an um ringring.\nSiizung sung umdan pawl cu video in an zuk ih thla khal an hmu ṭheu. Kiangkap ih um pawl khalin khuathim hnuah cun siizung kiangkap ah an va feh ngam nawn lo ih thawmvang mak tuktuk an theih ṭheu thu an rel.\nPacang Pakhat In A Fale Pawl Lettama Ava Koter Ih Lamlak Tiva Ah Nauhak 3 An Fen That\nRalkap Pawlin Kya Pin Hla Khua An Nuai, Nunau 30 An Kai Ih An Seherh Um Zet


Lincoln Hnen Ihsin Zirnak - Chinland Today Media\nFebruary 12, 2009 7:04 pm·0 comments\nNa tuahmi kip ah Pathian cu thei ringring awla Amah in lamzin dik a lo hmuh ding a si. – Thufim 3:6\nKumkhat Sung Baiblal:\n– Puithiam. 13\n– Matthai 26:26-50\nAbraham Lincoln cu a kum 52 suah ni a kim hlan nikhat ah president ttuan dingin Springfield ihsin a pok. “Ka feh thlang; ziangtik ka ra kir saal ding ti le kir saal nawn lo ding ka si ti ka thei lo. Ka hmai ih ttuanvo cu Washington tlun ih a rak ummi ttuanvo hnakin a khunghar sawn. I kilvengtu Pathian ih bomnak locun ka ttuan suak thei lo ding. Amah ih bomnak thawn cu ttuan suak loin ka um fawn lo ding. Keimah i fehpitu le nan hnen khal ah a um ih khuitawk hmun khal ah tthatnak hrangih a umtu Pathian rinsannak thawn ziang hmuahhmuah a ttha ttheh ding tiah ruahsannak nei cio uhsi! Amai’ kilvennak sungah ka lo hlaan hngai ih nan thlacamnak in A kut sungah in hlaan ve ding ti ruahsannak ka nei. Duhdawtnak thawn nan zate in cibai ka lo buuk hngai a si,” tiah a sim.\nLincoln ih Pathian a rinsan daan in Solomon siangpahrang ih, “Bawipa cu na thinlung zate in rinsan aw;…. Na tuahmi kipah Pathian cu thei ringring awla, Amah in lamzin dik a lo hmuh ding,” (Thufim 3:5-6) timi a fiangter.\nTuni ah Abraham Lincoln ih kum 200 kim suah ni ah a nunneemnak, a dingfelnak le a raaltthatnak pawl kan thangtthat a si. A hnenih beidongza thil thlengmi pawl kha Pathian rinsannak thawn a pahtlang thiam daan kan hmuhmi ihsin kannih tla fim kan zir ngah a si.\nI tthihhawhtu ttihphaannak pawl A kut sungah ka ret,\nA ra thleng dingmi ttihnungza hmailam thil pawl;\nTuah ding harsazet rinhlelhnak pawl A kut sungah,\nHim te’n ka cawl ziang hmuahhmuah hrang Amah ringin.\nPathian rinsannak neih locun\nnunnak cu mero sahzet lakih mawttaw mawng vek a si.\nTHINLUNG LE BANJO


Cawlhter Thei Lomi Thuruahcatnak - Chinland Today Media\nJune 5, 2010 1:18 am·0 comments\n2 Korin. 5:16-21\nHimi hmuahhmuah hi Pathian ih tuahmi an si ttheh; a raal a simi kannih cu Khrih thawngin Pathian in a rualpi ah in tuah ih midang khal a rualpi si dingin sawm dingah ttuanvo in pek. – 2 Kor. 5:18\n– 2 Sansiarnak 23-24\noody Bible tlawng ih Pathian thuzirhtu si ih a hlawknak pakhat cu hih tlawng ihsin a suaktu pawl hi leilungpi ah hmual neizet in Jesuh hrangah hna an ttuan timi thu theih hi a si. An pumpeknak, beidong lo ih an zuamnak, thuthangttha karhzaiter an duhnak pawl hin thaazang mi a pekzet.\nKum zabu 19 cemlam ah Mary McLeod Bethune cu Africa ram ah missionary ttuan dingin Chicago ih Moody Bible tlawng ah kum hnih a kai. Asinan tlawng kai a ttheh tikah African-American kahpia numi pakhat a si ruangah missonary ttuan dingin a thlahtu mission board an um lo. Afirica ih missionary feh ding a tumtahnak a hlawhtling lo tikah beidong loin African-American kahpia numi pawl hrangah Bethune-Cookman College kha Florida ah a phuan ih numi pawl dinhmun thlenghtu ah a hung cang.\nMary ih sunmang cu kekzaam ttheh hmansehla Jesuh rian dingih a tumtahnak le a thuruahcatnak cu kham theih le cawlter theih a si cuang lo. Pathian in amah thawn pehzom awk saalnak hnattuan ttuan dingin ttuanvo a pek (2 Korin 5:18) ti a thei fiang ruangah beidong loin a ttuan pehzom vingvo thotho.\nMary vekin Jesuh Khrih thawngin midang kha Pathian ih rualpi an si theinak dingah sim le sawm dingin kawhmi kan si. Tuih sun na umnak ihsin Jesuh hrangah thil lamdang tuah aw. -Joe Stowell\nKhui tawk ih in ret khal asile Bawipa,\nNa thuthangttha phuang dingin raltthatnak in pe aw;\nSualnak sungih a hlomi pawl hnenah,\nJesuh hmin in mi thar ah an cang thei. – Sper\nA mi pawl sungah Pathian ih a hawlmi sinak pakhat cu\nAmah rian dingih pumpek duhnak thinlung a si.


Nun Ei Siattu Nget-10 - Chinland Today Media\nNovember 8, 2012 11:20 pm·0 comments\n1. Lungruh/Lunghaknak (Suah.12:30-31)\nFaro ih lungruh/ lunghak tuk ruangah Egypt ramah fapa tir thihnak a thlengih ttah le aihramnak in an khat. Siangpahrang Asa cu Juda siangpahrang a tuannak kum 39 kumah a ke ah besia zetin hmasia a tuar. Asinan Pathian rinsan loin sibawi a rinsan sawn ruangah cumi hnu kum 3 a siangpahrang ttuannak 41 nakah a thi (2Sansiarnak 16:12-13). Pathian rinsan ding thei na cingih minung rinsan cu lungruh a si. Santawinak tla a siih ttah le ai-hramnak tla a si.\n– Sersiamtu thil maw Sersiammi kan rinsan deuh?\n– Petu maw pekmi kan rinsan deuh?\n– Pathian maw sumpai kan rinsan deuh?\n– Pathian maw lennak kan rinsan deuh?\n– Pathian maw sungkhat unau kan rinsan deuh?\n– Pathian maw leitlun Bawi kan rinsan deuh?\n2. Thuphanpernak (Saam 101:7)\nThuphanper timi cu a dik lomi dik tiih sim, a si mi kha a si lo tiih sim, a si lomi kha a si tiih sim. Ananias le Safira tei nupa cu thuphan an per ruangah an nunnak an caan (Tirh. 5:1-11). Pathian lakih thuphanper a poi vekin minung lakih thuphanper khal a poi. Thuphanper pawl hi zohman in an rinsan in an upat thei taktak lo. Thuphanper ih hlawhtlin hi camkhatte hrangah cun a poi tuk lemlo tla si men ding nan caan rei a daih thei lo. Thuphanper cop ih len hnak cun thuhman sim ih farah rei a khaan deuh. Thuphanper hi kan theih awk lo lai ih nget bangih kan nun ei siat rerotu a si ttheu.\nMirang pawlih Thufim:\n– Be careful of Thought, For your Thought become your Words,\n– Be careful of Words, For your Words become your Deeds,\n– Be careful of Deeds, For your Deeds become your Habits,\n– Be careful of Habits, For your Habits become your Character,\n– Be careful of Character, For your Character become your Destiny, an ti.\n3. Pathian dodal ( Isaiah 14:12-15)\nBabilon siangpahrang pai thinlung sungah nget a lut. Pathian in a thinlung sungih nget a hmuhsak thluh. Himi bungcang sungah Pathian dodalnak ‘Ka’ (6) a lang. ‘Ka’ hi Pathian ih hmin a si. Suahlannak 3:14 ah Pathian in “KEIMAH CU KEIMAH KA SI” a tinak a lang. ‘Ka’ kan hman tam le vete’n Pathian ih sinak kan long ringring thawn a bangaw. Saam cabu ngantu in, “Bawipa in milai ih thinlung cu a hmu ttheh, an ngaihtuahmi zianghman a si lozia khal a thei ttheh (Saam 94: 11) a ti. Pathian hmaiih kan thinlung thup ‘Ka’ hi thuh a theih lo. Thlacamnak le nun hlanawknak thawi kan dawi ringring a ttul. ‘Ka’ hi kan nun nget bangih eitu dingih Satan ih tirhfung a si.\n– A sersiammi pawl siatsuah tla amah Pathian dodal a si\n– Siatsuah kher loih tuah tthat duhlo, kilkhawi tthat duh lo khal Pt dodal a si\n– Mibanglo, mi aa, rualban lo, farah nautat tla hi Pt dodal tluk a si\n– Pathian ih mihman, hriakthih soisel le dodal tla hi Pt dodal tluk a si. “Ka hrilmi ka siahhlawh pawl dai hlah uh; Ka profet pawl tisiat hlah uh” tiah Bawipa in a ti (Saam 105:15).


UNESCO Linguist 30 in Chin Hnam 13 Ṭong le Mizo Ṭong Hi Thinphangpi Zet - Chinland Today Media\nUNESCO Linguist 30 in Chin Hnam 13 Ṭong le Mizo Ṭong Hi Thinphangpi Zet\nSeptember 28, 2014 7:07 am·1 comment\n*Literature hi pawlpi pakhatkhat ih hruangkulh sungah THAWNG kan THLAK pang ding ti hi ttihnungbik miangmo cu a si- Linguist Proverb.\nB. Lal Lian Thang\nUnited Nation hnuai ih pawl thupi ngaingai pakhat United Nations Educational,Scientific and Cultural Organization(UNESCO) cun Leitlun ramkipih ttawng a phunphunpawl dinhmun an zir fengnak report,’Alas of World’s Languages in Danger Disappearing ih an tarlandan vekin Leitlunah ttawng a phunphun 6,000-7000 hrawng a um ih ttawng tampi cu hmangtu mal vivo ruangah an thi zo,hrekkhat cu hmangtu um mumal lo ruangih thi zik rero dinhmun khal an si laiah Chin phunhnam 12 ttawng le Mizo ttawng khal hi thi ding phanum (severly endangered) dinhmun ah a tel ve riai.\nWikipeadia cun tulai Leitlun ttawng hi 7000 hrawngin a tarlang ih hipawl lak ihsin 90% cu 2050 kum ah cun an thi leh ding tiah linguist-pawl cun an zum. India linguist-pawl khalin Chin phunhnam ttawng hrekkhat le Mizo ttawng hi ttawng ttha le hnget a si lozia an hmufiang vivo thlang.\nUNESCO ih Ttawng Thi Theipawl An Tahdan:\n1.Vulnerable:Nauhakpawlin mai innsang lawngih an hman mi, hmundangih an hman lo mipawl.\n2.Definately endangered: Mai pianpi ttawng hman sunzawm lo mipaw;tthimnakah nauhak in an tthanpit mi(mother tongue)ttawng an hman sunzawm lko tikah.\n3.Severely engangered: Pi le pu pawl, nutar patar pawl lawngihan hman mi le an theihthiam mi ttawngpawl kha tthangtharnonawnpawl biaksawnnak ih an hman nawn lo tikah.\n4.Critically endangered: Ttawng hrekkhat hmangtu cu pi le pu ah an cang vivo thlang ih cuih ttawng cu a cancan ah an hmang nan an hmang lem nawn lo mipawl.\nUNESCO ih an zirfengnak ihsi an tarlangnak netabik ah cun Leitlun ttawng 6,000 lakah 2,500 hrang cu thi thei(extinet) dinhmunah an ding zo ti a si.\nLINGUIST-PAWLIH TARLANGDAN AH CUN:\n1.Leitlun ttawng a phunphun lak ihsin 330 pawl cun hmangtu million-khat hnakiin an tamdeuh.\n2. Leitlun ttawng phun 200 hrawng cu a hmangtu 10 hnakih mal an si thlang.\n3. Leitlun ttawng phun 178 cu milai 10-50 lak hrawngin an hmang.\n4. Leitlun tawng phun 51 tla cu a hmangtu pakhat fingfingte lawng an si thlang.\n5. San santhum(three generation) sungah Leitlun ttawng 200 tla cu hmangtu mal vivo ruangah an thi zo.\n6. Leitlun ttawng phun 538 cu hmangtu um lo,thi thei dinhmunah (critical endabgered) an ding.\n7. Leitlun ttawng phun 502 cu hmangtu nei lo zikte(severely endangered)dinhmun an si.\n8. Leitlun ttawng phun 632 cu dinhmun se zet(definitely endangered) an si zo.\n9.Leitlun ttawng phun 607 cu dinhmun him lo(unsafe) ah an ding thlang.\n10. Isle of Man ih ttawng phunkhat Manx cu 1974 kumah a hmangtu umsunNed Madfrel a thih veten ttawngthi ah an puangcih ve.\n11. Alaska ih ttawng cikhat Eyak khal 2008 ah a hmangtu umsun Marie Smith a thih hnu cun ttawngthi ah an ret ve zo.\n12.Leitlunih ttawng 199 cu milai 10 tluk lawngin an hmang ih a hmngtu an thih cun ttawngthi ih puan ve mai an si thlang ding.\n13. Ukraine(tulai ih a buai zet mi ram) ih Karaim ttawng cu milai 6 lawngin an hmang.\n14. US state pakhat Oklahoma ih Wichita ttawng khal milai 10 lawngin an hmang ve thlang.\n15.Leitlun ttawng hmuahhmuah tthenthum tthenkhat hi sub-Saharan Africa ih an hman mi a si ih hipawl lakah zâ-ah 10 hi cu kan dung kum 100 hrawngah an rak thi zo;hivek boruak an rak tawn lai ah hin Papua New Guinea ih ttawng phunphun an hman mi 800 sung ihsin 88 lawng hi thi thei dinghmun ttihnungah an ding fang a si cu;aumzia ah cun an ttawng an humhual thei nasa tinak a si. (Thudangpi rel duak sehla, hih Papua New Guinea kristian hrekkhatpawl cun Setan in kan khawm tikcu theithiam hlah seh tiah, nazi tumpi 2 kha a cân bangaw loin an herh ih biakinn sungah hmunkhatah an ret kan ti ttheu mi kha an si.) 16.Ttawng thi thei ttihnung dinhmunah India ram ih ttawng 196 cu hmangtu mal tuk thlang ruangih thi thei dinhmunah an ding zo;a sangtu cu US a si ih ttawng 192 cu hmangtu um mumal nawn lo ruangih thi mai ding an si thlang.Indonesia ramih ttawng phun 147 pawl khal dinhmun phanumbikah an ding thlang.\n17. Chin phunhnam 13 tawng,thih phanum zetpawl(severly endangered)cu:Bawm, Hrangkhawl,Paite,Thado,Hmar,Anal,Aimawl,Mara,Gangte,Cawhte,Tara,Mizo le Kawm pawl tla hi an si.Kawm hi kan thei ciau ko ding,Manipur ihsin leitlun huapih boxing thiam Mary Kawm tla Chin hnam an rak si. India Linguist-pawlih hmundan tla cun Chin phunhnam ttawng hi thih phanum zet dang khal an um lai hrih.Khiangte,Pautu le Ralte ttawng tla\ncu an thi zo ih,Ralte ttawng lawngte hi tubai ihsin Linguist Dr. Lalliani hi Ralte a si ruangah, Ralte ttawng hi an tharthawh nasasal a si hi.\nLAIRAM ISSUE PAKHAT IHSIN ZOHTTHIMTLAK MIZORAM:\n1.Kum hmaisa sin lamih mual in liamsantu Aizawl mithiam Pu R. Vanlawma khan computer suahpek hrawngih,’t’tawcuk aiah,’tr’ hmang sehla”a ti mi cu mithiam cungcuang L. Keivom in a hmanpi nasa nan, midang zohmanin an hmangpi hai lo;hmansehla zokhal kan theihsakaw thluh an ti ih an ca ngan mi an sunlawihawsakaw thluh hai.\n2.Tubai ihsin Bible lettu mithiam K. Lalreia tidan an cawng ciamco mi‘Lo’ ti hi cafang dang thawi kawm ding le ding lo thu ah an bangaw lo cêlcêl nan,a duh in an kawm, duh loin an kawm lo tivek an si\nve hniaihniai Hlanlai Zodi musician Zorampela khan`lo’ ti hi cafang dang thawi kawm lo ding thu ah’ a el hai ih zohmanin an sang thei lo lala.\n3. IPA mithiam rawn a ttul lem lo titu mithiam tiawpawlin IPA TONE PITCH hi mai duhzawng ciar ih an hmandan bangaw lo cêlcêl khalah an ca an siarsakaw thluh thotho;kan theihthiamsakawk cun a tawk\nan ti mai.\n4. Mizo Academy of Letter ih an ngan ttheu mi’nhg’ ti hnaklin Chin calai ih’hng’ ti hi a diksawn an ti mi khal zohmanin an el dah lo; a hman lawng an hmang lo men-na.\n5.Hrekkhatin’sorkar tiin an ngan ih hrekkhatin’sawrkar tina, sawrkhar tina, sorkhar tina, an si ruri ciau nan an cangan mi an siarsakaw thluh;kan theithiasakawk cun a tawk an ti. Mizo Academy of Letter-pawlih tidan takah,”Ttawng dik lo ih hman mi a tam tuk thlang ih dik lo khal a um nawn lo kan ti lawlaw a ttul thlang” an ti bangin calai ih zalennak hi Mizoram cun a theithiam ngah zo ruangah bangaw lo cing ih pumkhatawknak(harmoney in diversity)ti hi a takin an hmang thei thlang a si hi. MAW, CHIN KAWHHRAN.\nLUBÂNPAWL HIN ZINGTIN RUAT VE PEI?!\nRampi acuzah in thil dik lo a tuah tik khalah Mizoram Synod hi cun ralttha zetin a dokalh ngam nan, literature ah hi cun CAFANG pakhat khala hi kohhran hnuaiih a um ding mi a si lo tiin literature ah hi cun a rawlhaw dah lo lawlaw a si;literature hi kawhhran hruangkulh sungih ret ci a si lo ti hi an theithiam tuk ruangah Mizoram kawhhran lubânpawlih literature hi cu ram le miphun hrangah DAMNAK taktak an tling a si. A kaubik mi calai zalennak hi kawhhran hruangkulh sungah thawng kan thlak pang ding ti hi ttihnungbik miangmo cu a si.\nCHIN PHUNSANGTLAWNGSUAKPAWL HI KAN TTAH-HNAWH HAI:\nLeitlun ram tampi le Mizoram khaw tumdeuhpawl khalah cathiampawl zawmkhawmaw ih an din mi:Mizo Academy of Letter le Writers Club tivek bang hin Leitlun ramkip ih um kan Lai/Chin phunsangtlawngsuakpawl hin writer club hi in dinsak ciau thei hram sehla cabu a phunphun hi in lehsak hai sehla’zawi van hai lo tein’ tiah thlaza cam ciau uhsi law. Leitlun ramkip ih um kan rinsan mi kan Chin cathiamsangpawl hin an umnak ram ciau ihsin SYMPOSIUM a phunphunin in hruai hai sehla tiah thlaza camsak hai uhsi law. Karik(Greek) miphun cu Rom cuzah in an neh ih an uk hai ko nan,karik cun, neh mi si cingin Rom kha literature-zawnginan neh thei riangri a si kha;curuangah Karik calai cu Bible ngannak le Leitlun fimnak tinkim zirnakah a hung cang lanta dah a si hi. Ramkip ih um kan rinsan mi Chin phunsangtlawngsuakpawl hi ramkhelhnak le biaknak lamah pumpeaw an um thei ti khal kan thei ih a lungawium tuk rualrualin, ngunnam le meithal hnakin calai(literature club) cun ram le miphun a kilkhawi theisawn ti a si kha maw!\nBIBLE LETTUPAWL HI MIPHUN HUMHUALTU PAWIMAWH HLEICE AN SI:\nChin phunhnam tawng a hlo vivo ih Mizo ttawng khal thih ttihnung zetih a ding thlang ti an theih cun Mizoram mithiam tinkim telkhawawin,”A collection of National Seminar papers on Mizo Language: Contemporary Chanllenges and Prospect,organised by Depertment of Mizo,Pachhunga University College…ah beihpi an thlak natsat ihsi cun Bible VERSION a phunphun in lehsaktu mi 4-pawl hin IPA calai fehdanin in lehsak thei hai sehla, kan ttawng hi Leitlun miphundang khalin in theihsak thei ding ih kan dingkhawsuak thei ding” tiah Mizo linguist-pawl cun an ngen nguaingo hai a si.##\n65th Chin National Day, New Delhi\nNa ngan ttha nasa, cangan ropi kan tuah lai ah siartu ropi kan tuah phah a ttul ve in ka hmu. Mizo khi calai, cangandan pawl Kawhhranpi in ti tteittei in kai lo vek bang khalsehla an Ttong cu an kengkawh ringring. Ttong a cah cun Calai cu a cak tengteng ding. Kan ttong ih zangruhpi cu a mipi le calai a si. Kan ttong cu kan hrangah cun ttongdang hmuahhmuah aicun a thupi. Kan mipi lakah kan ttong, hla, calai uar uh tiawk Kan ttul lai ah cun hnamdang ttong, hla, ca pawl cu Tlawng ih kan zir lawng ih tawk hrih seh. Kan tlangcabawm, kawhhran, pawlkom ,tvk,.. ah kan mipi hnam dang ttong, ca,le hla cu a ngan,siar,sak, ttong, le forward in zirter, hmuter hrimhrim lo ding.


Mipi Humhimtu PDF Minung 12 Cu Ralhrang Nih An Tlaih Hna i An Thah Dih hna Hnu Ah An Phum Hna>>>>> – Onlinenungak\nMipi Humhimtu PDF Minung 12 Cu Ralhrang Nih An Tlaih Hna i An Thah Dih hna Hnu Ah An Phum Hna>>>>>\nRalkap In Mipi Humhimtu PDF 12 An Kaihmi Cu An That Thluh Ih An Phum\nSagaing ramthen Kani Myone ih PDF le ralkap doawknak ah ralkap cun PDF lam an kaih ngahmi 12 cu an nunnak zuahsak duh loin an that thluh ih ,khur pakhat ah 3 tivekin an phum. Cumi cu neta ah ruang hawl PDF pawl in an va hmufang.\nJuly 26 ni ah doaw an si ih, ralkap lamin PDF pawl manlo lai, ralrin lo caan ah RPG bomb in an kap ciamco cu PDF lam dung an sip ih ,dungsip man lo pawl cu ralkap in an kai vivo. Hrekkhat hriam tuar ih an kaihmi a um bangin hrekhat cu hriam tuarlo lawlaw ih an kaihmi khal an um. Cupawl cu an nunnak zuahsak duh loin an that thluh.\nCumi thuhla ah Kani PDF hotu cun “Doawknak cu a sosang tuk. Kan feh rero laiah ralkap lamin RPG bomb thawn in kap ciamco ih bomb 7,8 hrawng an hmet puak. Cuvek a si tikah kan sahimnak hrang kan tlanih hrekkhat tlan man lo pawl cu an kai. Neta ah kan doawknak hmun kan zohsal cu khur pakhat ah ruang 3 tivekin an rak phum.\n“Hrekkhat cu an kawngah meithal cerek ngahnak a um ih hrekkhat cu an kaih hnuah an lu rori ih an kah thatmi an tam. Hrekkhat cu nungdam in an kaih hnuah an vuak thatmi khal an um. Nungdam ih an kaihmi khal zuah loin an that thluh. Mi 9 ruang an phum ih mi 3 cu an thahnak hmunah an tanta men. Ralkap pawl in an kaih hnuah an thahmi zaten 12 an si,” tiah VOA thuthang a simthei.\nJuly 9 le 10 khalah ralkap cun Kani myone Yin khua kiangih beunak hawl mipi lakin mi 15 an rak that zo. Kani PDF cu Kachin ralkap KIA thawn tangtlang in ralkap dotu an si ih,ralkap tam tuk an rak that zo ve. Cuvek tikah an karlak boruak a sosang ringring lai a si.